text:
PHIHLELO
Tirelo ya Nako e Tletšego
—Moo e Ilego ya Ntebiša Gona
Ge ke lebelela morago nywageng e 65 ke le tirelong ya nako e tletšego, nka bolela ke sa dikadike gore bophelo bja ka bo tletše ka matšatši a thabišago. Seo ga se bolele gore go be go sa fele go rotogela. (Ps. 34:12; 94:19) Eupša ka kakaretšo, ke bile le bophelo bjo bo nago le morero le bjo bo kgotsofatšago kudu!
KA September 7, 1950, ke ile ka ba setho sa lapa la Bethele kua Brooklyn. Ka nako yeo, lapa la Bethele le be le bopša ke bana babo rena le dikgaetšedi ba 355 bao ba tšwago ditšong tše di fapafapanego ba nywaga ya go thoma ka e 19 go fihla ka e 80. Ba bantši ba bona e be e le Bakriste ba tloditšwego.
KAMOO KE ILEGO KA THOMA GO HLANKELA JEHOFA
Ke ithutile go hlankela “Modimo [wa rena] yo a thabilego” go mma. (1 Tim. 1:11) O thomile go hlankela Jehofa ke sa le mošemanyana. Ke kolobeditšwe ka July 1, 1939, kopanong ya zone (yeo ga bjale e bitšwago kopano ya tikologo) kua Columbus Nebraska, U.S.A. ke na le nywaga e lesome. Batho ba e ka bago ba lekgolo ba be ba bokane moagong wo o hirilwego go tlo theetša polelo yeo e rekhotilwego ya sehlogo se se rego, “Bofasi Goba Tokologo” yeo e bego e newa ke Joseph Rutherford. Ge polelo e le gare e kgatlampana, go ile gwa tsoga sehlopha sa bahlolampherefere ka ntle ga holo e nyenyane yeo re bego re bokane go yona. Ba ile ba tsena ka holong yeo ka šiši, ba šarakanya seboka sa rena ke moka ba re raka moo toropong. Re ile ra yo bokana polaseng ya ngwanabo rena yo mongwe yeo e bego e se kgole le moo toropong gomme ra theetša lenaneo ka moka. Ruri nka se tsoge ke lebetše letšatši leo la ka la kolobetšo!
Mma o ile a leka ka thata go nkgodišetša therešong. Gaešita le ge tate e be e le monna wa go loka le tate yo botse, o be a sa nape a kgahlegela bodumedi goba bomoya bja ka. Mma le Dihlatse tše dingwe tša Phuthegong ya Omaha, ba ile ba nkgothatša kudu.
GO FETOŠA MAWA
Ge ke be ke le kgauswi le go aloga sekolong se se phagamego, ke ile ka swanelwa ke go dira phetho ya gore ke be ke tla dira eng ka bophelo bja ka. Nako le nako ge dikolo di tswaletšwe mafelelong a ngwaga, nna le tše dingwe tša dithaka tša ka re be re hlankela re le babulamadibogo ba nakwana (bao ga bjale ba bitšwago babulamadibogo ba go thuša).
Bana babo rena ba babedi ba bafsa bao ba sego ba nyala bao ba bego ba sa tšwa go aloga klaseng ya bošupa ya Gilead—John Chimiklis le Ted Jaracz—ba be ba abetšwe modiro wa bosepedi tikologong ya gabo rena. Ke ile ka makatšwa ke gore ba be ba sa le mathomong a nywaga ya bo-20. Ka nako yeo ke be ke na le nywaga e 18 gomme ke le kgauswi le go fetša dithuto tša ka sekolong se se phagamego. Ke sa dutše ke gopola Ngwanabo rena Chimiklis a mpotšiša seo ke bego ke tla se dira ka bophelo bja ka. Ka morago ga gore ke mmotše, o ile a re: “Moo o a bolela, tsenela tirelo ya nako e tletšego ntle le go dikadika. Ga o tsebe moo e tlago go go lebiša gona.” Keletšo yeo, gotee le mohlala wa bana babo rena bao, di ile tša nkgothatša kudu. Ka gona, ge ke se na go fetša sekolo, ke ile ka thoma go bula madibogo ka 1948.
KAMOO KE TLILEGO BETHELE
Ka July 1950, nna le batswadi ba ka re ile ra ya kopanong ya selete ya ditšhabatšhaba Yankee Stadium kua New York City. Ge re le moo kopanong, ke ile ka ya sebokeng sa bao ba nyakago go hlankela Bethele. Ke ile ka ngwala lengwalo gomme ka hlalosa gore nka thabela go hlankela moo.
Gaešita le ge tate a be a sa gane ke bula madibogo ke dutše ke dula ka gae, o ile a nagana gore ke swanetše go lefelela phapoši le dijo. Ka gona ka letšatši le lengwe mathomong a August ge ke le tseleng ya go yo nyaka mošomo, ke ile ka thoma ka go feta posong. Ke ile ka hwetša lengwalo leo le tšwago Brooklyn. Le be le saennwe ke Nathan H. Knorr gomme a ngwadile gore: “Re amogetše kgopelo ya gago ya go nyaka go hlankela Bethele. Ke nagana gore o ikemišeditše go tlo dula Bethele go fihlela Morena a go tšea. Ka gona ke kgopela gore o tle Bethele mo 124 Columbia Heights, Brooklyn, New York, ka September 7, 1950.”
Ge tate a boa mošomong letšatšing leo, ke ile ka mmotša gore ke hweditše mošomo. O ile a re: “O šomile, o hirilwe kae?” Ke ile ka araba ka gore: “Bethele ya Brooklyn gomme ke tlo gola ditolara tše 10 ka kgwedi.” O ile a se tsebe gore a reng, eupša a fo re ge e ba e le seo ke se nyakago, ke swanetše go bona gore ke tšwa bjang. Ka moragonyana ga moo, tate o ile a kolobetšwa kopanong ya selete kua Yankee Stadium ka 1953!
Se se thabišago ke gore mmulamadibogogotee le nna e lego Alfred Nussrallah, le yena o ile a laletšwa Bethele ka yona nako yeo ke moka ra napa ra swarišana tsela. Ka morago o ile a nyala gomme yena le mosadi wa gagwe e lego Joan ba ya sekolong sa Gilead, ba hlankela e le baromiwa kua Lebanon ke moka mafelelong ba bušetšwa gae United States e le balebeledi ba basepedi.
DIKABELO TŠA BETHELE
Kabelo ya ka ya pele Bethele e be e le Lefapheng la go Tlema Dipuku (Bindery). Kgatišo ya mathomo yeo ke šomilego ka yona e bile puku ya What Has Religion Done for Mankind? Ka morago ga dikgwedi tše e ka bago tše seswai, ke ile ka abelwa mošomo o mofsa Lefapheng la Tirelo gomme ka šoma ka tlase ga Ngwanabo rena Thomas J. Sullivan. E bile tokelo go šoma le yena le go holwa ke bohlale bja gagwe le tsebo tšeo a bilego le tšona go theoša le nywaga ka mokgatlong.
Ka morago ga nywaga e ka bago e meraro ke šoma Lefapheng la Tirelo, Max Larson, yo a bego a okamela feketori, o ile a mpotša gore Ngwanabo rena Knorr o nyaka go mpona. Ke ile ka ipotšiša gore ke sentše eng. Ke ile ka imologa ge Ngwanabo rena Knorr a be a mpotša gore o be a fo nyaka go tseba ge e ba ke be ke rulagantše go tloga Bethele kgauswinyane. O be a tsoma motho yo a ka šomago ofising ya gagwe ka nakwana gomme a nyaka go bona ge e ba nka kgona go phetha kabelo yeo. Ke ile ka mmotša gore ga se ka ikemišetša go tloga Bethele. Ka gona ke ile ka ba le tokelo ya go šoma ka ofising ya gagwe nywageng e 20 e latetšego.
Ke be ke fela ke botša batho gore le ka letšatši la mohlolo ke be nka se kgone go lefelela thuto yeo ke e hweditšego ge ke be ke šoma le Ngwanabo rena Sullivan le Knorr, gotee le ba bangwe Bethele, bana babo rena ba go swana le Milton Henschel, Klaus Jensen, Max Larson, Hugo Riemer le Grant Suiter. *
Bana babo rena bao ke šomilego le bona ba be ba dira mešomo ya bona ka thulaganyo mokgatlong. Ngwanabo rena Knorr o be a šoma bošego le mosegare a nyaka go bona modiro wa Mmušo o gola ka mo go ka kgonegago. Bao ba bego ba šoma le yena ba be ba boledišana le yena ka bolokologi. Le ge a be a sa dumelelane le rena tabeng e itšego, o be a re dumelela go bolela dipono tša rena eupša a sa galefe.
Ka nako e nngwe, Ngwanabo rena Knorr o ile a boledišana le nna mabapi le go phetha seo re ka rego ke dikabelo tše sa rego selo. Ka mohlala, o ile a mpotša gore ge a be a sa okamela feketori, Ngwanabo rena Rutherford o be a tla mo leletša mogala gomme a re go yena: “Ngwanešo Knorr, ge o etšwa feketoring o etla dijong tša matena, hle o ntlele le diraba tša phentshele. Ke di hloka ka ofising ya ka.” Ngwanabo rena Knorr o re gateetee ge a fetša go bea mogala fase, o be a tla ya lefapheng la ditlabakelo, a kgopele diraba ke moka a di lokele ka potleng. Ke moka ka nako ya matena a di iše ofising ya Ngwanabo rena Rutherford. Go dira seo go ka bonagala go be go sa re selo, eupša go be go hola Ngwanabo rena Rutherford. Ke moka Ngwanabo rena Knorr o ile a mpotša gore: “Ke kgopela gore diphentshele tšeo ke di šomišago di dule di betlilwe gabotse. Ka gona ke kgopela gore mesong e mengwe le e mengwe o di bee tesekeng ya ka.” Ka nywaga e mentši, ke ile ka kgonthišetša gore diphentshele tša gagwe di betlilwe gabotse.
Ngwanabo rena Knorr o be a rata go bolela ka bohlokwa bja go theetša ka kelohloko ge re be re kgopelwa go dira mošomo o itšego. Ka nako e nngwe o kile a nnea ditaelo tše di kwagalago tša kamoo ke swanetšego go dira mošomo o itšego, eupša ka se theetše ka kelohloko. Ka baka leo, ke ile ka mo nyamiša kudu. Ke ile ka ikwa ke inyatša, ke moka ka mo ngwalela lengwalwana ka hlalosa kamoo ke itsholago ka gona ka seo ke se dirilego, ka mmotša le gore a nyake motho yo mongwe yo a bego a tla šoma ka ofising ya gagwe. Ka morago yona mesong yeo, Ngwanabo rena Knorr o ile a tla ka ofising ya ka. O ile a re: “Robert, ke hweditše lengwalwana la gago. O dirile phošo. Ke boledišane le wena ka yona gomme ke holofela gore nakong e tlago o tla ba šedi kutšwanyana. Bjale a re boele mošomong.” Ke ile ka leboga kudu ge a ile a nnaganela.
GO KGANYOGA GO NYALA
Ka morago ga go hlankela Bethele nywaga e seswai, ke be ke sa ikemišeditše go tšwela pele ke hlankela moo. Lega go le bjalo, seo se ile sa fetoga. Kopanong ya selete ya ditšhabatšhaba kua Yankee Stadium le Mapatlelong a Polo ka 1958, ke ile ka bona Lorraine Brookes, yoo nkilego ka kopana le yena ka 1955 ge a be a bula madibogo kua Montreal, Canada. Ke ile ka kgahlwa ke pono ya gagwe ka tirelo ya nako e tletšego le go ikemišetša ga gagwe go ya gohle moo mokgatlo wa Jehofa o bego o ka mo romela gona. Pakane ya Lorraine e be e le go ya Sekolong sa Gilead. Ge a be a na le nywaga e 22, o ile a laletšwa go ba gona klaseng ya bo-27 ka 1956. Ka morago ga go aloga, o ile a abelwa Brazil e le moromiwa. Nna le Lorraine re ile ra tsošološa segwera sa rena ka 1958, gomme a dumela gore ke mo nyale. Re ile ra rulaganya go nyalana ngwageng o latelago e bile re holofetše gore bobedi bja rena re tla ba baromiwa.
Ge ke be ke botša Ngwanabo rena Knorr ka maikemišetšo a ka, o ile a šišinya gore re lete go se nene nywaga e meraro, ka morago ga moo re nyalane ke moka re hlankele Bethele ya Brooklyn. Ka nako yeo, gore batho bao ba nyalanago ba dule Bethele, go be go nyakega gore yo mongwe wa bona e be gore o hlanketše moo nywaga e lesome goba go feta moo gomme yo mongwe a be a hlanketše bonyenyane nywaga e meraro. Ka gona pele re ka nyalana, Lorraine o ile a dumela go hlankela nywaga e mebedi Bethele ya kua Brazil gomme ngwaga wa boraro a tle a hlankele Bethele ya Brooklyn.
Nywageng e mebedi ya mathomo ya ge re be re beeletšane, re be re boledišana feela ka mangwalo. Mehleng yeo go letša mogala go be go bitša kudu, le gona go be go se na di e-mail! Ge re be re nyalana ka September 16, 1961, re ile ra ba le tokelo ya go newa polelo ya lenyalo ke Ngwanabo rena Knorr. Ke therešo gore nywaga yeo re ilego ra swanelwa ke go e leta e be e bonagala e le nako e telele. Eupša gona bjale ge re lebelela morago nywageng ya ka godimo ga e 50 ya lethabo le e kgotsofatšago re nyalane, ga re itshole gore re ile ra leta!
DITOKELO TŠA TIRELO
Ka 1964, ke ile ka newa tokelo ya go etela dinaga tše dingwe ke le molebeledi yo a etelago makala. Ka nako yeo, basadi ba be ba sa dumelelwe go sepela le banna ba bona maetong ao. Ka 1977, seo se ile sa fetošwa gomme basadi ba thoma go sepela le banna ba bona. Ngwageng woo, nna le Lorraine re ile ra sepela le Grant le Edith Suiter go etela diofisi tša makala kua Jeremane, Austria, Gerika, Cyprus, Turkey le Isiraele. Ge ke bala maeto ao ka moka, ke etetše dinaga tše e ka bago tše 70 lefaseng ka bophara.
Go le lengwe la maeto ao la go ya kua Brazil ka 1980, re ile ra feta Belém, e lego motse woo Lorraine a kilego a hlankela go wona ge e be e le moromiwa. Re ile ra etela le bana babo rena ba kua Manaus. Nakong ya polelo e nngwe yeo e bego e newa lepatlelong, re ile ra bona sehlophana sa batho bao ba bego ba dutše gotee bao ba bego ba sa latele setšo sa moo Brazil sa basadi bao ba dumedišanago ka go atlana marameng le bana babo rena bao ba dumedišanago ka diatla. Ke ka baka la’ng ba be ba sa dire bjalo?
E be e le Dihlatsegotee le rena tše di tšwago tikologong yeo go dulago balephera feela, yeo e lego ka garegare ga dithokgwa tša Amazon tšeo di ratwago ke dipula. Ba be ba sa kgomane le batheetši ba bangwe gore ba se ba fetetše bolwetši bjoo. Lega go le bjalo, ba ile ba kgoma dipelo tša rena kudu, e bile re ka se tsoge re lebetše tsela yeo ba bego ba thabile ka yona! Ruri mantšu a Jesaya ke a therešo ge a re: “Bahlanka ba ka ba tlo goeletša ka lethabo ka baka la boemo bjo bobotse bja pelo.”—Jes. 65:14.
BOPHELO BJO BO KGOTSOFATŠAGO LE BJO BO NAGO LE MORERO
Gantši nna le Lorraine re fela re ikgopotša nywaga e fetago e masometshela yeo re e feditšego re le tirelong ya Jehofa. Re thabela kudu kamoo re šegofaditšwego ka gona ka go dumelela Jehofa a re hlahla ka mokgatlo wa gagwe. Gaešita le ge gona bjale ke se sa kgona go etela dinageng tše dingwe go etša pele, ke kgona go dira mošomo wa ka ke le mothuši wa Sehlopha se Bušago, ke šoma gotee le Komiti ya Molomaganyi le Komiti ya Tirelo. Ke thabela kudu tokelo ya go thuša bana bešo lefaseng ka bophara ka tsela ye. Ka mehla re kgahlwa ke go bona masogana le dikgarebe tše dintši tšeo di tsenetšego tirelo ya nako e tletšego ka moya wa go swana le wa Jesaya, yo a ilego a re: “Ke nna yo! Roma nna.” (Jes. 6:8) Bana babo rena ba ba dirile ka go dumelelana le mantšu a molebeledi yo mongwe wa tikologo yo a kilego a mpotša gore: “Tsenela tirelo ya nako e tletšego ntle le go dikadika. Ga o tsebe moo e tlago go go lebiša gona.”
^ ser. 20 Ge o nyaka go bala diphihlelo tša ba bangwe ba bana babo rena ba, bona ditokollo tše di latelago tša Morokami: Thomas J. Sullivan (August 15, 1965); Klaus Jensen (October 15, 1969); Max Larson (September 1, 1989); Hugo Riemer (September 15, 1964); le Grant Suiter (September 1, 1983).


c: text/html

text:
Holwa ke go Bontšha Phapano ya Ditaba
Na ga o dumele gore Jesu e be e le Morutiši yo mogolo yo a kilego a phela? Mohlomongwe o ile wa leka go ekiša mekgwa e mengwe yeo a bego a ruta ka yona, go swana le go diriša dipotšišo le dipapišo. Lega go le bjalo, na o lemogile gore o be a bontšha phapano ya ditaba ge a be a ruta?
Batho ba bantši ba diriša mokgwa wo ge ba bolela. Gantši le wena o dira seo o sa lemoge. O ka bolela selo sa go swana le se: “Ba itše dienywa ka moka di budule; eupša, ge e le tše tšona ga tša butšwa.” Goba o ka bolela gore: “O be a na le dihlong kudu ge e be e sa le ngwana, fela ga bjale o bolela kudu.”
Maemong ao, o thoma pele ka go bolela taba ya kgonthe goba kgopolo e itšego; gomme ka morago wa bolela phapano ka go diriša mantšu a swanago le eupša, lega go le bjalo, e sego goba ka lehlakoreng le lengwe. Goba o ka bontšha phapano ya ditaba ka go matlafatša kgopolo goba go tlaleletša taba. Ge o bolela ka tsela yeo, taba e a kwagala e bile seo se ka thuša ba bangwe gore ba go kwešiše.
Le ge ditšong goba malemeng a mangwe go bontšha phapano ya ditaba go sa tlwaelega, re dira gabotse go lemoga bohlokwa bja mokgwa wo. Ka baka la’ng? Ka gore re hwetša mokgwa wo o dirišitšwe gantši ka Lentšung le le buduletšwego la Modimo. Jesu o dirišitše mokgwa wo gantši. Mabakeng a mangwe o itše: “Batho ba tšhuma lebone ba le bea godimo ga sehlomapone, e sego tlase ga seroto.” ‘Ke tletše go phethagatša Molao, e sego go o fediša.’ “Le kwele gore go ile gwa thwe: ‘O se ke wa hlotlola.’ Eupša nna ke re go lena, yo mongwe le yo mongwe yo a tšwelago pele a lebeletše mosadi . . . ” “Le kwele gore go ile gwa thwe: ‘Leihlo ka leihlo le leino ka leino.’ Lega go le bjalo, ke re go lena: O se ke wa ganetša yo kgopo; eupša mang le mang yo a go phasolago lerama la le letona, mo retološetše le le lengwe.”—Mat. 5:15, 17, 27, 28, 38, 39.
Mokgwa wo o dirišitšwe le dipukung tše dingwe tša Beibele. O ka go thuša go kwešiša ntlha e itšego goba wa gatelela bohlokwa bja go dira selo se itšego. Ge e ba o le motswadi, naganišiša ka mokgwa wo wa go bontšha phapano ya ditaba: “Lena botate, le se ke la befediša bana ba lena, eupša tšwelang pele le ba godiša ka tayo le temošo ya Jehofa.” (Baef. 6:4) Ge nkabe moapostola Paulo a ngwadile feela gore tate (goba mma) o swanetše go godiša ngwana ka tayo ya Modimo, seo e be e tla ba selo sa tlhaologanyo le therešo. Eupša, taba ye e kwešišega gabotse ge a bontšha phapano ka go bolela gore ‘ba se ke ba ba befediša, eupša ba ba godiše ka tayo le temošo ya Jehofa.’
Ka moragonyana kgaolong yeo, Paulo o ile a ngwala gore: “Ga re lwe le madi le nama, eupša re lwa . . . le madira a kgopo a moya legodimong.” (Baef. 6:12) Phapano yeo e bontšhitšwego moo e ka go thuša go kwešiša gore o swanetše go lwa ntwa ya mahlo a mahwibidu. Ga se ya go lwa le batho; eupša, ke ya go lwa le madira a kgopo a moya.
HOLWA KE GO BONTŠHA PHAPANO YA DITABA
Pukung yona ye ya Beibele ya Baefeso, o tla hwetša ditemana tše dingwe tšeo go tšona Paulo a dirišitšego mokgwa wo wa go bontšha phapano ya ditaba. Go nagana ka se go tla re thuša go kwešiša ntlha ya Paulo gomme seo sa dira gore re tsebe gakaone seo re swanetšego go se dira.
O tla hwetša go kgahliša e bile go hola go hlahloba tšhate ye e lego sehlogong se yeo e bontšhago phapano ya ditaba yeo e hwetšwago go Baefeso kgaolo 4 le 5. Ge o dutše o bala phapano e nngwe le e nngwe, nagana ka bophelo bja gago. Ipotšiše: ‘Gabotsebotse, ke motho wa mohuta mang? Ke itshwara ka tsela efe maemong a bjalo goba a swanago le ona? Batho ba bangwe ba bona ke wela lehlakoreng lefe la ao a mabedi?’ Ge e ba o lemoga gore phapano e itšego e go bontšha gore go na le moo o swanetšego go lokiša gona, leka go dira bjalo. Dumelela mokgwa woo o go thuša.
Goba le ka diriša tšhate ye borapeding bja lena bja lapa. Sa pele, ditho ka moka tša lapa di ka bala mangwalo a bontšhago phapano ya ditaba ao a lego tšhateng. Ke moka yo mongwe wa lena a ka bolela karolo ya pele ya go bontšha phapano, gomme a nee ba bangwe sebaka sa go leka go gopola ntlha yeo e gateletšwego karolong ya bobedi ya lengwalo. Seo se ka lebiša poledišanong ya lapa e kgahlišago ya kamoo le ka dirišago ka botlalo karolo ya bobedi. Ee, go hlahlobišiša dintlha tšeo di bontšhago phapano ya ditaba ka tsela ye go ka thuša ba bagolo le ba banyenyane go phegelela boitshwaro bja Bokriste ka gae le dibopegong tše dingwe tša bophelo.
Ge o dutše o lemoga bohlokwa bja mokgwa wo, o ka kgona go o lemoga gakaone ge o dirišitšwe ka Beibeleng, le gona o ka hwetša gore o go hola kudu bodireding bja gago bja Bokriste. Ka mohlala o ka re go mong wa ntlo: “Batho ba bantši ba bolela gore motho yo mongwe le yo mongwe o na le moya o sa hwego, eupša ela hloko seo Lentšu la Modimo le se bolelago mo.” Goba o ka botšiša thuto ya gago ya Beibele gore: “Batho ba bantši tikologong ye ba dumela gore Modimo le Jesu ke motho o tee; lega go le bjalo, ke eng seo re se hweditšego ka Beibeleng? Ke eng seo wena o se dumelago?”
Ruri Mangwalo a re hlahla ka go re bontšha gantši mokgwa wo wa go bontšha phapano ya ditaba, gomme seo se ka re thuša go sepela tseleng ya Modimo. Le gona re ka diriša mokgwa wo go thuša ba bangwe go tseba therešo ya Beibele.

robotstxt: allowed

filter: keep


text:
Ekiša Tumelo ya Moshe
“Ka tumelo Moshe ge a godile o ile a gana go bitšwa morwa wa morwedi wa Farao.”—BAHEB. 11:24.
1, 2. (a) Moshe o ile a dira phetho efe ge a be a na le nywaga e 40? (Bona seswantšho se se lego ka mo godimo.) (b) Ke ka baka la’ng Moshe a ile a kgetha go swarwa gampe le batho ba Modimo?
MOSHE o be a tseba seo a bego a ka se thabela Egipita. O be a bone dintlo tša kgoparara tša bahumi. E be e le ngwana wa ka bogošing. O be a “[rutilwe] ka bohlale ka moka bja Baegipita,” mohlomongwe go akaretša tša bokgabo, thuto ya dinaledi, dipalo le mehuta e mengwe ya thutamahlale. (Dit. 7:22) O be a lebanwe ke mahumo, matla le tokelo tšeo go Baegipita ba bangwe e bego e le toro feela!
2 Lega go le bjalo, ge Moshe a be a na le nywaga e 40, o ile a dira phetho yeo e swanetšego go ba e ile ya tlaba lapa la ka bogošing la Baegipita leo le mo godišitšego. Go e na le gore a kgethe go phela go swana le Moegipita le ge e le ofe, o ile a kgetha go phela le makgoba! Ka baka la’ng? Moshe o be a na le tumelo. (Bala Baheberu 11:24-26.) Ka tumelo o ile a bona seo mahlo a nama a sa kgonego go se bona. Ka ge e be e le monna wa moya, Moshe o be a na le tumelo go “Yo a sa bonagalego,” e lego Jehofa, le tumelo ya gore dikholofetšo tša Modimo di tla phethagala.—Baheb. 11:27.
3. Ke dipotšišo dife tše tharo tšeo di tlago go arabja sehlogong se?
3 Le rena re swanetše go bona seo mahlo a nama a sa kgonego go se bona. Re swanetše go ba “mohuta wo o nago le tumelo.” (Baheb. 10:38, 39) E le go re thuša go matlafatša tumelo ya rena, anke re ahlaahleng seo se ngwadilwego ka Moshe go Baheberu 11:24-26. Ge re dutše re dira bjalo, nyaka dikarabo tša dipotšišo tše: Tumelo e thušitše Moshe bjang go gana dikganyogo tša nama? Ge a be a gobošwa, tumelo e mo thušitše bjang go tšeela godimo ditokelo tša gagwe tša tirelo? Gona ke ka baka la’ng Moshe a ile a “[tsepelela] go amogeleng moputso”?
O ILE A GANA DIKGANYOGO TŠA NAMA
4. Ke’ng seo Moshe a ilego a se lemoga ka ‘boipshino bja sebe’?
4 Ka mahlo a tumelo, Moshe o ile a lemoga gore ‘boipshino bja sebe’ e be e le bja nakwana. Ba bangwe ba ka ba ba ile ba bolela gore le ge Egipita e be e nweletše go rapeleng medimo ya diswantšho le go dirišaneng le meoya, ka nako yeo e be e le mmušo wa lefase, mola batho ba Jehofa bona ba be ba tlaišega e le makgoba! Lega go le bjalo, Moshe o be a tseba gore Modimo a ka fetoša dilo. Gaešita le ge batho bao ba babe go be go bonagala dilo di ba sepelela gabotse, Moshe o be a na le tumelo ya gore ka letšatši le lengwe ba kgopo ba tla šulafalelwa. Ka baka leo, ga se a ka a goketšwa ke “boipshino bja nakwana bja sebe.”
5. Ke’ng seo se tlago go re thuša go gana “boipshino bja nakwana bja sebe”?
5 Wena o ka ganetša bjang “boipshino bja nakwana bja sebe”? O se ke wa lebala gore boipshino bja sebe ke bja nakwana. Diriša mahlo a gago a tumelo go bona gore ‘lefase le a feta le kganyogo ya lona.’ (1 Joh. 2:15-17) Naganišiša ka seo se tlago go diragalela badiradibe bao ba sa itsholego. Ba sepela ‘mo go thedimošago, ge ba fihlile pheletšong ya bona!’ (Ps. 73:18, 19) Ge o lekega go dira sebe, ipotšiše gore: ‘Ke ikganyogela bokamoso bja mohuta mang?’
6. (a) Ke ka baka la’ng Moshe a ile a gana “go bitšwa morwa wa morwedi wa Farao”? (b) Ke ka baka la’ng o nagana gore Moshe o dirile phetho e botse?
6 Tumelo ya Moshe e ile ya mo thuša le go kgetha mošomo ge a šetše a godile. “Ka tumelo Moshe ge a godile o ile a gana go bitšwa morwa wa morwedi wa Farao.” (Baheb. 11:24) Moshe ga se a ka a nagana gore o be a ka hlankela Modimo e le setho sa ka bogošing gomme a diriša mahumo le matla a taolo ao a bego a tla ba le wona go thuša bana babo ba Baisiraele. Go e na le moo, Moshe o be a ikemišeditše go rata Jehofa ka pelo ya gagwe ka moka, moya wa gagwe ka moka le ka matla a gagwe ka moka. (Doit. 6:5) Phetho ya Moshe e ile ya mo efoša mathata a mantši. Go se go ye kae, mahumo a mantši a Egipita ao a ilego a se iše felo ka ona a ile a thopša ke bona Baisiraele. (Ek. 12:35, 36) Farao o ile a kokobetšwa gomme a bolawa. (Ps. 136:15) Lega go le bjalo, Moshe o ile a phologa gomme Modimo a mo diriša go etelela pele setšhaba sa gagwe ka moka go se iša nageng e šireletšegilego. Bophelo bja gagwe bo bile le morero wa kgonthe.
7. (a) Go ya ka Mateo 6:19-21, ke ka baka la’ng re sa swanela go tshwenyega feela ka bokamoso bja nakwana? (b) Anega phihlelo yeo e bontšhago phapano gare ga matlotlo a kgonthe le a moya.
7 Ge e ba o le mofsa yo a hlankelago Jehofa, tumelo e ka go thuša bjang go kgetha mošomo? O tla ba o le bohlale ge e ba o rulaganyetša bokamoso e sa le gona bjale. Eupša na go ba le tumelo dikholofetšong tša Modimo go tla go tutueletša go tshwenyega ka bokamoso bja nakwana goba bja ka mo go sa felego? (Bala Mateo 6:19-21.) Sophie, e lego sekgwari sa motantsho wa ballet, o ile a lebeletšana le potšišo yeo. Dikhamphani tša motantsho wa ballet kua United States di be di mo holofeditše go lefelela dithuto tša gagwe le go mo nea mešomo ya maemo a godimo kudu. O dumela ka gore: “Ke be ke thabela go retwa. Ge e le gabotse, ke be ke ikwa ke phagametše dithaka tša ka. Eupša ke be ke sa thaba.” Ke moka Sophie o ile a bogela bidio ya Young People Ask—What Will I Do With My Life? O re: “Ke ile ka lemoga gore lefase le be le mphile katlego yeo ke bego ke e nyaka le go retwa ke batho, eupša lona lefase leo le be le dirile gore ke se sa hlankela Jehofa ka pelo ka moka. Ke ile ka rapela Jehofa go tšwa pelong. Ke moka ka tlogela go tantsha.” Sophie o ikwa bjang ka phetho ya gagwe? O re: “Ga ke hlologele selo ka bophelo bja ka bja kgale. Lehono ke na le lethabo la kgonthe. Ke bula madibogo le monna wa ka. Ga se ra tuma, e bile ga re na sa rena. Eupša re na le Jehofa, dithuto tša Beibele le dipakane tša moya. Ga ke itshole le gatee.”
8. Ke keletšo efe ya Beibele yeo e ka thušago mofsa go dira phetho ya seo a tlago go se dira ka bophelo bja gagwe?
8 Jehofa o tseba seo se tlago go go hola. Moshe o itše: “Ke eng seo Jehofa Modimo wa gago a go kgopelago sona ge e se gore o boife yena Jehofa Modimo wa gago, e le gore o sepele ditseleng tša gagwe ka moka le go mo rata gotee le go hlankela Jehofa Modimo wa gago ka pelo ya gago ka moka le ka moya wa gago ka moka? Na ga se gore o lote ditaelo tša Jehofa le melao ya gagwe yeo ke go laelago yona lehono gore o holege?” (Doit. 10:12, 13) Ka ge o sa le yo mofsa, kgetha mošomo wo o tlago go thuša go rata Jehofa le go mo hlankela “ka pelo ya gago ka moka le ka moya wa gago ka moka.” O ka kgodišega gore seo se tla ‘go hola.’
O ILE A TŠEELA GODIMO DITOKELO TŠA GAGWE TŠA TIRELO
9. O nagana gore ke ka baka la’ng go ka ba go bile thata gore Moshe a phethe kabelo ya gagwe?
9 Moshe “o ile a tšea kgobošo ya Kriste e le mahumo a fetago matlotlo a Egipita.” (Baheb. 11:26) O ile a newa thomo e le “Kriste,” goba “Motlotšwa,” ka kgopolo ya gore Jehofa o ile a mo kgetha gore a etelele pele Baisiraele go ba ntšha Egipita. Moshe o be a tseba gore go phetha thomo ye go be go tla ba thata, gaešita le go ba “kgobošo.” Moisiraele yo mongwe o be a kile a mo fotlela ka gore: “Ke mang yo a go beilego gore o be kgošana le moahlodi wa rena?” (Ek. 2:13, 14) Ka morago ga nako e itšego, Moshe o ile a botšiša Jehofa gore: “Farao yena o tla ntheetša bjang?” (Ek. 6:12) E le gore Moshe a itokišeletše go gobošwa le go lebeletšana le seo ka katlego, o ile a botša Jehofa dilo tšeo a di boifago le tšeo di mo tshwenyago. Jehofa o ile a mo thuša bjang go phetha kabelo ya gagwe e thata?
10. Jehofa o ile a hlama Moshe bjang gore a phethe kabelo ya gagwe?
10 Sa pele, Jehofa o ile a kgonthišetša Moshe ka gore: “Ke tla ba le wena.” (Ek. 3:12) Sa bobedi, Jehofa o ile a mo nea sebete ka go mo hlalosetša se sengwe sa dilo tšeo di bolelwago ke leina la gagwe ge a be a re: “KE TLA BA SEO KE NYAKAGO GO BA SONA.” * (Ek. 3:14) Sa boraro, o ile a nea Moshe matla a go dira mehlolo yeo e ilego ya hlatsela gore ruri o be a romilwe ke Modimo. (Ek. 4:2-5) Sa bone, Jehofa o ile a nea Moshe modirišani le mmoleledi e lego Arone, gore a mo thuše go phetha kabelo ya gagwe. (Ek. 4:14-16) Ge Moshe a le kgauswi le go hwa, o be a tloga a kgodišegile gore Modimo o hlama bahlanka ba Gagwe go phetha kabelo le ge e le efe yeo a ba neago yona, moo ka kgodišego a bego a ka botša mohlatlami wa gagwe e lego Joshua gore: “Jehofa ke yena a sepelago a le etile pele. Ke yena a tlago go dula a na le lena. A ka se le lahle goba a le tlogela. Le se ke la boifa goba la tšhoga.”—Doit. 31:8.
11. Ke ka baka la’ng Moshe a ile a tšeela godimo kabelo ya gagwe?
11 Ka thušo ya Jehofa, Moshe o ile a tšeela godimo kabelo ya gagwe e thata gomme a e lebelela e “[feta] matlotlo a Egipita.” Go ba gona, go hlankela Farao e be e le eng ge go bapetšwa le go hlankela Modimo Ramatlaohle? Go ba kgošana ya Egipita go be go hola ka’ng ge go bapetšwa le go ba “Kriste,” goba motlotšwa wa Jehofa? Moshe o ile a putswa ka baka la go tšeela godimo kabelo ya gagwe. O ile a ba le tswalano e kgethegilego le Jehofa, yena yo a mo neilego matla a go dira ‘ditiro tše di makatšago’ ge a be a eteletše Baisiraele pele go ba iša Nageng ya Kholofetšo.—Doit. 34:10-12.
12. Ke ditokelo dife tše di tšwago go Jehofa tšeo re swanetšego go di tšeela godimo?
12 Le rena re neilwe thomo. Jehofa o re abetše bodiredi ka Morwa wa gagwe, go etša ge a dirile bjalo go moapostola Paulo le ba bangwe. (Bala 1 Timotheo 1:12-14.) Ka moka ga rena re na le tokelo ya go tsebatša ditaba tše dibotse. (Mat. 24:14; 28:19, 20) Ba bangwe ba rena re tirelong ya nako e tletšego. Bana babo rena ba godilego tsebong bao ba kolobeditšwego ba hlankela ba bangwe ka phuthegong e le bahlanka ba bodiredi le bagolo. Lega go le bjalo, ditho tša lapa leno tšeo e sego Dihlatse le ba bangwe ba ka nagana gore o itapišetša lefeela goba ba go kwera ka ge o bontšha moya wa boikgafo. (Mat. 10:34-37) Ge ba ka kgona go go nola moko, o ka thoma go ipotšiša ge e ba boikgafo bjo o bo dirago bo le bohlokwa goba ge e ba ruri o ka kgona go phetha kabelo ya gago. Ge e ba seo se ka go diragalela, tumelo e tla go thuša bjang go kgotlelela?
13. Jehofa o re hlama bjang gore re phethe dikabelo tšeo a re neago tšona?
13 Lopa Jehofa ka tumelo gore a go thekge. Mmotše dilo tšeo o di boifago le tšeo o tshwenyegilego ka tšona. Gopola gore ke Jehofa yo a go romilego, ka gona o tla go thuša gore o atlege. Bjang? Ka yona tsela yeo a thušitšego Moshe. Sa pele, Jehofa o go kgonthišetša gore: “Ke tla go matlafatša. Ruri ke tla go thuša. Ruri ke tla go swara ka go tia ka seatla sa ka sa le letona sa toko.” (Jes. 41:10) Sa bobedi, o go gopotša gore dikholofetšo tša gagwe di a botega ge a re: ‘Ke boletše, ke tla phethagatša. Ke hlamile, e bile ke tla phetha.’ (Jes. 46:11) Sa boraro, Jehofa o go nea “matla a fetago a tlwaelegilego” gore o kgone go phetha bodiredi bja gago. (2 Bakor. 4:7) Sa bone, e le gore o kgotlelele kabelong ya gago, Tatago rena yo lerato o go neile borwarre bja lefase ka bophara bja barapedi ba gagwe ba therešo bao ba ‘tšwelago pele ba kgothatšana e bile ba agana.’ (1 Bathes. 5:11) Ge Jehofa a dutše a go hlamela go phetha dikabelo tša gago, tumelo ya gago go yena e tla matlafala gomme wa kwešiša gore ditokelo tša gago tirelong ya gagwe ke mahumo a fetago matlotlo le ge e le afe a lefase le.
‘O ILE A TSEPELELA GO AMOGELENG MOPUTSO’
14. Ke ka baka la’ng Moshe a be a kgodišegile gore o be a tla putswa?
14 Moshe ‘o ile a tsepelela go amogeleng moputso.’ (Baheb. 11:26) Ee, Moshe o ile a dumelela seo a bego a se tseba ka bokamoso se bopa pono ya gagwe, gaešita le ge ka nako yeo a be a tseba mo gonyenyane. Go etša rakgolokhukhu wa gagwe Aborahama, Moshe o be a kgodišegile gore Jehofa a ka tsoša bahu. (Luka 20:37, 38; Baheb. 11:17-19) Go ba le kholofelo ditšhegofatšong tša nakong e tlago go ile gwa thuša Moshe gore a se lebelele nywaga e 40 yeo a e feditšego e le motšhabi le nywaga e 40 yeo a e feditšego a le lešokeng e le go senya nako. Gaešita le ge a be a sa tsebe ditaba ka botlalo tša kamoo dikholofetšo tša Modimo di bego di tla phethagala ka gona, ka tumelo o ile a kgona go bona moputso wo o bego o ka se bonwe ka mahlo a nama.
15, 16. (a) Ke ka baka la’ng re swanetše go tsepelela moputsong wa rena? (b) Ke ditšhegofatšo dife tšeo o fagahletšego go di thabela ge Mmušo wa Modimo o tla be o buša?
15 Na le wena o “tsepeletše go amogeleng moputso” wa gago? Go swana le Moshe, le rena ga re tsebe ditaba ka botlalo tša mabapi le dikholofetšo tša Modimo. Ka mohlala, ga re ‘tsebe gore nako e beilwego ya masetlapelo a magolo e neng.’ (Mar. 13:32, 33) Eupša re tseba mo gontši ka Paradeise yeo e holofeditšwego go feta kamoo Moshe a bego a tseba ka gona. Gaešita le ge re se na ditaba ka botlalo, Modimo o re holofeditše dilo tše dintši tša kamoo bophelo bo tlago go ba ka gona ka tlase ga Mmušo wa gagwe, e lego bophelo bjoo re ka bo ‘tsepelelago.’ Go ipopela seswantšhokgopolo ka lefase le lefsa go tla re tutueletša go tsoma Mmušo woo pele. Bjang? Nagana ka se: Na o be o ka reka ntlo yeo o sa tsebego selo ka yona? Ga go bjalo le gatee! Ka mo go swanago, re be re ka se dirišetše maphelo a rena go phegelela dikholofetšo tša lefeela. Ka tumelo, re swanetše go ipona re šetše re phela ka tlase ga pušo ya Mmušo wa Modimo.
16 E le gore o ipopele seswantšhokgopolo se sebotse ka Mmušo wa Modimo, ‘tsepelela’ goba ipone o phela Paradeiseng. Bona dilo ka leihlo la kgopolo. Ka mohlala, ge o ithuta ka baanegwa ba ka Beibeleng ba pele ga mehla ya Bokriste, nagana ka seo o ka ba botšišago sona ge ba tsošitšwe bahung. Ipone ba go botšiša gore o be o dira’ng mehleng ya bofelo. Akanya ka lethabo le legolo leo o tla bago le lona ge o kopana le borakgolokhukhu ba gago ba kgalekgale gomme o ba ruta dilo ka moka tšeo Modimo a ba diretšego tšona. Ipone o thabela go ithuta ka diphoofolo tše dintši ge di tla be di phela ka khutšo le batho. Akanya ka tswalano ya kgauswiuswi yeo o tla bago le yona le Jehofa ge o dutše o phethagala.
17. Go bona moputso wa rena ka leihlo la kgopolo go ka re thuša bjang lehono?
17 Go bona moputso wa rena ka leihlo la kgopolo go re thuša go gatela pele, go thaba le go dira diphetho tše di theilwego bokamosong bjo re kgodišegilego ka bjona bja ka mo go sa felego. Paulo o ngwaletše Bakriste bao ba tloditšwego gore: “Ge e ba re holofela seo re sa se bonego, ka go fagahla re dula re se letile ka kgotlelelo.” (Baroma 8:25) Mantšu a a ka dirišwa le go Bakriste ka moka bao ba nago le kholofelo ya go phela ka mo go sa felego mo lefaseng. Gaešita le ge re se ra hlwa re amogela moputso wa rena, tumelo ya rena e matla kudu moo re dulago re letile ka go se fele pelo “go amogeleng moputso.” Go swana le Moshe, ga re lebelele nywaga yeo re e feditšego tirelong ya Jehofa e le go senya nako. Go e na le moo, re kgodišegile gore “dilo tše di bonwago ke tša nakwana, eupša dilo tše di sa bonwego ke tša ka mo go sa felego.”—Bala 2 Bakorinthe 4:16-18.
18, 19. (a) Ke ka baka la’ng re swanetše go lwela go dula re na le tumelo? (b) Re tlo ahlaahla’ng sehlogong se se latelago?
18 Tumelo e re thuša go lemoga “bohlatse bjo bo lego molaleng bja dilo tša kgonthe tšeo di sa bonwego.” (Baheb. 11:1) Motho wa nama ga a kgone go bona bohlokwa bja go hlankela Jehofa. Go yena mahumo a moya “ke bošilo.” (1 Bakor. 2:14) Lega go le bjalo, rena re holofetše go ipona re phela ka mo go sa felego le go bona bahu ba tsošwa, e lego dilo tšeo batho ba lefase ba sa kgonego go di bona. Go swana le boradifilosofi ba mehleng ya Paulo bao ba bego ba mo kwera ka gore ke “moratharathi,” batho ba bantši lehono ba nagana gore kholofelo yeo re ba botšago ka yona ke bošilo bja mafelelo.—Dit. 17:18.
19 Ka ge re dikologilwe ke batho bao ba se nago tumelo, re swanetše go lwela go dula re na le tumelo. Lopa Jehofa gore “tumelo ya gago e se ke ya fela.” (Luka 22:32) Dula o nagana ka ditlamorago tša sebe, bohlokwa bja go hlankela Jehofa le kholofelo ya gago ya go phela ka mo go sa felego. Eupša tumelo ya Moshe ga se ya mo thuša feela go bona dilo tše. Sehlogong se se latelago, re tlo ahlaahla kamoo tumelo ya Moshe e mo thušitšego go bona “Yo a sa bonagalego.”—Baheb. 11:27.
^ ser. 10 Seithuti se sengwe sa Beibele se ngwadile ka mantšu a Modimo ao a lego go Ekisodo 3:14 gore: “Ga go na selo seo se ka mo thibelago go phetha thato ya gagwe . . . Leina le [Jehofa] e be e swanetše go ba sebo sa Baisiraele, polokelo ya sa ruri ya dikholofelo le dikhomotšo.”


text:
Motho yo Mongwe o Ile a Thušwa Gore a se ke a Ipolaya Toreng ya Sky Tower
Graham Browne, Hlatse ya Jehofa ya nywaga e 80, o ile a thuša monna yo a bego a se a phela gabotse monaganong gore a se itahlele fase toreng ya dimithara tše 328 ya Sky Tower kua Auckland New Zealand. Graham o re: “Ge monna yo a kgopela go bolela le yo mongwe wa Dihlatse tša Jehofa, maphodisa a ile a nkgopela gore ke a thuše.
“Bašomi ba toreng ya Sky Tower ba ile ba ntlema gabotse ka dithapo tša tšhireletšego gore ke kgone go namela godimo ga tora yeo gomme ba tlemelela le Beibele ya ka ka thapo e telele. Ke moka maphodisa a ntlhahla go fihla moo ke bego nka kgona go bona tikologo ka moka ke le kua godimo, bogodimo bja dimithara tše 192. Go be go dutše go foka moya wa go tonya. Monna yo a bego a bolela gore o tla itahlela fase o ile a dula fase kgojana le nna tsejaneng e pitlaganego, a lekeleditše maoto ka kua fase.
“Ke ile ka goeletša gore ke yo mongwe wa Dihlatse tša Jehofa e bile ke nyaka go mo thuša. Ke moka ka morago ga go rapela thapelo e kopana ya setu, ke ile ka bula Beibele gomme ka thoma go bolela.
“Ke ile ka bolela ka taba ya gore bophelo ke bjo bokgethwa, e lego sehlogo sa polelo yeo ke sa tšwago go efa Holong ya gešo ya Mmušo.
“Ke ile ka re: ‘Modimo o go lebelela o le wa bohlokwa kudu, gomme o go neile mpho e botse kudu, e lego bophelo. Ke ka baka la’ng o sa mmontšhe gore o tšeela godimo mpho yeo? Hle batamela mo go sego kotsi.’
“Ke ile ka bala gape le ditemana tše mmalwa tša Beibele, go akaretša le Johane 3:16, yeo e rego: ‘Gobane Modimo o ratile lefase kudu mo a ilego a gafa Morwa wa gagwe yo a tswetšwego a nnoši gore yo mongwe le yo mongwe yo a dumelago go yena a se ke a fedišwa, eupša a be le bophelo bjo bo sa felego.’
“Ke ile ka mmotša gore: ‘Modimo o a go rata gomme o nyaka gore o phele.
“La mathomo monna yoo o ile a bonagala eka ga se a theetša. Ka gona ke ile ka rapela ka pelong gore Jehofa a nthuše go kgodiša monna yo gore a se ipolaye. Mafelelong, o ile a tloga moo a bego a eme gona gomme a thoma go mpatamela. O be a bonagala a tshwenyegile kudu.
“O ile a re: ‘Dihlatse tša Jehofa di be di nketetše e se kgale, eupša ke ile ka di raka. Ke a itshola ka seo ke se dirilego. A’ko ntshwarele hle.’
“Ke ile ka mo kgothatša ka gore: ‘Ba bangwe ba rena re be re le bjalo pele re eba Dihlatse. Kgodišega gore Jehofa o tla go swarela.’
“O ile a araba ka gore: ‘Ke a leboga, ke ikwa ke imologile.’
“Ke ile ka tšwela pele ka gore: ‘O a tseba ke kwa ke go tšhogela. Nna ke kgokilwe ka dithapo gore ke se gobale, eupša wena ge o ka thelela, o tla lahlegelwa ke bophelo bja gago bjo bohlokwa. Seo se tla kweša Jehofa bohloko kudu. Hle batamela mo go sego kotsi.’
“Ke ile ka bona gore o thoma go theoša maswafo. Ke moka a araba ka boleta a re: ‘Go lokile. Ke tla tla moo go wena.’
“O ile a batamela moo ke bego ke le gona gomme ka go akgofa maphodisa a mo tliša moo go sego kotsi. Re feditše mo e ka bago iri re bolela.”
Dihlatse tša Jehofa di tloga di tshwenyega ka batho ba bangwe kudukudu bao ba lego tlalelong. Lefaseng ka bophara di diriša Mangwalo a Beibele go abelana le batho kholofelo le khomotšo, go ba kgonthišetša gore Modimo o tloga a na le taba le bona.


text:
oa Codicillus - The status of indigenous law in the South African legal order : a new paradigm for the common law?
Abstract
Extracted from text ... The status of indigenous law in theSouth African legal order: a newparadigm for the common law?Gardiol van Niekerk, Professor, Departmentof Jurisprudence, University of South AfricaSengwalwa se se nyakis? is?a maemo a molaowa seAfrika ka gare ga molao ya AfrikaBorwa, kudu ge e ba molao wo wa seAfrika oka ts?eiwa bjalo ka legato la bone la magato amararo a go nyamis?a a molao wa AfrikaBorwa wo o bops?ago ke molao wa MaRoma, wa MaRoma-MaDutch gammogo le waMaisimane. Sengwalwa se nyakis?is?a gapege e ba molao wo o ka ts?eiwa go ba wa sets?ogomme wa tsenywa go molao wa setlwaedigoba go bohlokwa go nyaka karolo ..
Article metrics loading...


text:
TABA YA LETLAKALA LA KA NTLE | NA RE NYAKA MODIMO?
Ke ka Baka la Eng go Botšišwa Potšišo ye?
“Na o yo mongwe wa bao ba sa dumelego go Modimo? Ba dimilione ga ba dumele go yena.” Ke kamoo molaetša wa morago bjale wa letlapeng le legolo la tša papatšo leo le lefeletšwego ke sehlopha sa bailaModimo kua moše wa mawatle o bego o balega ka gona. Go bonagala ba nagana gore ga ba nyake Modimo.
Ka lehlakoreng le lengwe, ba bantši bao ba ipolelago gore ba dumela go Modimo ba dira diphetho tše e kego Modimo ga a gona. Salvatore Fisichella, e lego mopishopomogolo wa Kereke ya Katholika, o boletše ka ditho tša kereke ya gagwe ka gore: “Mohlomongwe lehono ge batho ba re lebelela ga go le o tee yo a naganago gore re Bakriste ka baka la gore tsela yeo re phelago ka yona e swana le ya bao e sego badumedi.”
Ba bangwe ba swaregile kudu go ka tshwenyega ka Modimo. Ba mo tšea e le yo a lego kgole kudu goba yo a sa fihlelelegego gore a ka kgatha tema le ge e le efe e bohlokwa maphelong a rena. Ge e le gabotse, batho bao ba retologela go Modimo ge feela ba le bothateng goba ba nyaka selo se itšego—go nyakile go le bjalo ka ge eka o a ba hlankela.
Ba bangwe ba tšea dithuto tša bodumedi di se na mohola, goba go sa šetšwe seo, ba palelwa ke go diriša seo kereke ya bona e se rutago. E le go bontšha mohlala o tee feela, 76 lekgolong ya Makatholika a kua Jeremane e dumela gore go dumeletšwe gore monna le mosadi ba dule gotee pele ba ka nyalana—e lego pono yeo e fapanago le dithuto tša kereke ya bona le tša Beibele. (1 Bakorinthe 6:18; Baheberu 13:4) Ke therešo gore Makatholika ga se ona feela ao a lemogago gore le ge a ipolela gore a na le bodumedi fela ga a diriše seo a se dumelago. Baruti ba madumedi a mantši ba lla ka gore ditho tša diphuthego tša bona di itshwara bjalo ka ge eka ke “bao ba sa dumelego go Modimo.”
Ke mo go kwagalago gore mehlala ye e lebiša potšišong e rego: Na ruri re nyaka Modimo? Ruri kgang ye ga se e mpsha. Go boletšwe ka yona ka lekga la pele matlakaleng a mathomo a Beibele. E le gore re hwetše karabo ya potšišo yeo, anke re eleng hloko dikgang tše mmalwa tšeo go bolelwago ka tšona pukung ya Beibele ya Genesi.


text:
Na o ‘Dula o le Monyanyeng’?
“Matšatši ka moka a mohlaki ke a mabe; eupša wa pelo e lokilego o dula a le monyanyeng.”—Diema 15:15.
MANTŠU ao a bolela’ng? A šupa boemo bja monagano wa motho le tsela yeo a ikwago ka yona. “Mohlaki” o dula a nagana ka se se fošagetšego, e lego seo se dirago gore matšatši a gagwe e be “a mabe” goba ao a nyamišago. Ka mo go fapanego, “wa pelo e lokilego” o leka go lebiša tlhokomelo go se se nepagetšego, e lego boemo bja kgopolo bjo bo mo neago khutšo ya ka gare, bja dira gore ‘a dule a le monyanyeng.’
Ka moka re na le mathata ao a ka re amogago lethabo ka tekanyo e itšego. Lega go le bjalo, re ka kgona go dira dilo tše dingwe tšeo di re thušago gore re dule re thabile dinakong tša mathata. Ela hloko seo Beibele e se bolelago.
O se ke wa dumelela dipelaelo tša gosasa di go imela lehono. Jesu Kriste o itše: “Le se ke la belaela mabapi le la gosasa; le tla ba le dipelaelo tša lona tše di le lekanego. Go oketša mathata ao letšatši le lengwe le le lengwe le tlago le ona ga go nyakege.”—Mateo 6:34, Good News Translation.
Leka go lebiša tlhokomelo dilong tše dibotse tšeo di ilego tša go diragalela. Ge e le gabotse, ge o ikwa o nyamile, ke ka baka la’ng o sa ngwale lelokelelo la dilo tšeo tše dibotse gomme wa naganišiša ka tšona? Le gona, o se ke wa dula o nagana ka diphošo tša nakong e fetilego goba ditiro tše mpe. Ithute go tšona, gomme o tšwele pele ka bophelo. Swana le mootledi yo a gašago mahlo seiponeng sa koloi gomme a sa dule a se tsepeletše. Le gona, gopola gore “[Modimo] o lebalela e le ka kgonthe.”—Psalme 130:4.
Ge o imetšwe ke dipelaelo, bolela le motho yo a ka kgonago go go kgothatša. Diema 12:25 e re “pelaelo . . . e imela” pelo ya rena, “eupša lentšu le lebotse le tla e thabiša.” ‘Lentšu leo le lebotse’ le ka tšwa go setho sa lapa goba mogwera yo a ka botwago, e lego motho yo a sa swayaswayego diphošo goba yo a gononelago, eupša e le yo ‘a dulago a na le lerato ka dinako tšohle.’—Diema 17:17.
Dipolelo tše bohlale tšeo di hwetšwago ka Beibeleng di thušitše ba bantši gore ba hwetše lethabo leo le oketšegilego bophelong, gaešita le dinakong tše thata. Eka le wena dipolelo tšeo tše bohlokwa di ka go thuša.


text:
1
Lentšu ke Jesu Kriste
1Pele ga ge lefase le hlolwa, Lentšu o be a ntše a le gona, a le go Modimo, ebile ka boyena e le Modimo. 2E sa le a eba go Modimo go tloga le go tloga. 3Tšohle di hlodilwe ka yena, gomme go tše di hlodilwego ga go le se tee se se sego sa hlolwa ka yena. 4Dihlolwa tšohle di hweditše bophelo ka yena, bophelo bjo e bilego seetša sa batho. 5Seetša seo se bonega leswiswing, gomme leswiswi ga se la kgona go se fenya.
6 #
Mat. 3:1; Mar. 1:4; Luk. 3:1-2 Modimo o kile a roma monna yo mongwe yo leina la gagwe e bego e le Johanese. 7O be a tlile go begela batho seetša, gore bohle ba kwe se a se begago gomme ba se dumele. 8Yena ka boyena e be e se seetša; se a bego a se tletše e be e le go bega seetša. 9Seetšaetša sa go bonegela batho bohle se be se etla lefaseng.
10Lentšu o be a le lefaseng, gomme le ge Modimo a hlodile lefase ka yena, batho ba lona ga se ba mo amogela. 11O be a tlile ga gabo, fela ba gabo ba se mo amogele. 12Eupša ba ba ilego ba mo amogela mme ba dumela go yena, bona a ba fa tokelo ya go ba bana ba Modimo. 13Ya ba bana ba Modimo, e sego ka go tswalwa bjalo ka bana ba bangwe, e sego ka go tswalwa ka tumo ya nama, goba ka thato ya monna, eupša ka go tswalwa ke Modimo ka boyena.
14Yena Lentšu e bile motho, a dula le rena e le yo botho kudu go rena, a re utollela ka botlalo se Modimo a lego sona. Ra bogela letago la gagwe, letago le a le filwego ke Tatagwe, e le yena Morwa a nnoši wa Tatagwe.
15Johanese o be a bolela ka yena mola a goeletša a re: “Ke be ke era yena yo ge ke be ke re: ‘Yo a ntlhatlamago o mpheta ka maemo, ka gobane o be a le gona pele nna ke tswalwa.’ ”
16Ka ge a re loketše kudu, o re šegofaditše bohle, a re šegofatša leboelela. 17Melao Modimo o re file yona ka Moshe, gomme ka Jesu Kriste a re utollela ka mo e lego yo botho go rena ka gona, a ba a re utollela se a lego sona. 18Ga go motho yo a kilego a bona Modimo. Batho ba mo tseba ka go mo utollelwa ke Morwagwe, Motswalwanoši, yo ka boyena e lego Modimo, yo a lego kgauswi le Tatagwe.
Go ruta ga Johanese Mokolobetši
(Mat. 3:1-12; Mar. 1:1-8; Luk. 3:1-18)
19Mola baetapele ba Bajuda Jerusalema ba romile baprista le Balefi go Johanese gore ba ye go mmotšiša gore ke yena mang, yena o ile a ipega, 20a se gane go ba fetola, a bolela phaa a sa iphihle a re: “Ga se nna Mesia.”
21 #
Doit. 18:15-18; Mal. 4:5 Ba mmotšiša ba re: “Bjale o mang? Kgane ke wena Eliya?”
Yena a re: “Aowa, ga ke yena.”
Ba re: “Kgane e ka ba o yena Moprofeta?”#1:21 “Moprofeta” Ke yo go bego go lebeletšwe gore o tla tla a bega go tla ga Mesia, e lego Kriste. Lebelela Doit. 18:15,18.
A ba fetola a re: “Aowa.”
22Ba napa ba re: “Gona re botše gore o mang, gore re yo botša ba ba re romilego. O reng ge o ipega?”
23 #
Jes. 40:3
Johanese a ba fetola ka go tsopola se se boletšwego ke moprofeta Jesaya a re:
“ ‘Ke nna segoeledi lešokeng se se rego:
Otlollelang Morena tsela!’ ”
24Baromiwa bao ba bego ba romilwe ke Bafarisei 25ba botšiša Johanese#1:25 “Baromiwa bao ba bego ba romilwe ke Bafarisei ba botšiša Johanese” goba “Bao ba bego ba romilwe e be e le Bafarisei. Ba botšiša Johanese” ba re: “Bjale ge eba ga o Mesia, ga o Eliya, ebile ga o yena Moprofeta, o reng o kolobetša?”
26Johanese a ba fetola ka go re: “Nna ke kolobetša ka meetse, fela mo gare ga lena go na le yo le sa mo tsebego. 27Ke yena yo a ntlhatlamago, eupša nna le go mmofolla marala a dieta ga se gwa ntshwanela.”
28Ditaba tšeo ka moka di diregile Bethania ka mošola wa noka ya Jordane, moo Johanese a bego a kolobetša gona.
Kwanyana ya Modimo
29Ka tšatši le le latelago Johanese a bona Jesu a etla go yena. A re: “Bonang Kwanyana ya Modimo ye e tlošago dibe tša lefase! 30Ke yena yo ke bego ke bolela ka yena mola ke re: ‘Monna yo a ntlhatlamago o mpheta ka maemo, ka gobane o be a le gona pele nna ke tswalwa.’ 31Le nna ke be ke sa tsebe gore ke ofe, etšwe ke tšwetše ke kolobetša ka meetse gore a tle a utollelwe setšhaba sa Israele.”
32Johanese o hlatsetše ka go re: “Ke bone Moya o theoga legodimong nke ke leeba, wa fihla wa dula godimo ga gagwe. 33Nna ke be ke sa tsebe gore ke yena, fela Modimo yo a nthomilego go yo kolobetša ka meetse o be a rile go nna: ‘Yo o bonago Moya o theogela go yena o dula godimo ga gagwe, ke yena yo a kolobetšago ka Moya wo Mokgethwa.’ 34Bjale ke bone, gomme ke hlatsela gore ke yena Morwa wa Modimo.”
Barutiwa ba mathomo ba Jesu
35Ka tšatši le le latelago Johanese o be a le moo gape a na le ba babedi ba barutiwa ba gagwe. 36Ya re ge a bona Jesu a feta, a re: “Bonang Kwanyana ya Modimo!”
37Barutiwa bao ba babedi ba mo kwa ge a realo, gomme ba latela Jesu. 38Jesu a retologa, a ba bona ba mo latela, a ba botšiša a re: “Etse le nyakang?”
Bona ba re: “Rabi,” (ke go re “Moruti”), “na o dula kae?”
39A ba fetola a re: “A re yeng le yo bona.” E be e šetše e le iri ya bone mathapama. Ke moka ba ya le yena ba yo bona mo a dulago gona, ba hlwa le yena tšatši leo.
40Yo mongwe wa bao ba babedi ba go re go kwa Johanese a bolela ba latela Jesu e be e le Andrease, ngwanaboSimone Petrose. 41Yena a raka a yo nyaka Simone, mogolwagwe, gomme ge a mo hweditše, a re: “Re hweditše Mesia!”#1:41 “Mesia” le “Kriste” ke mantšu ao ka mabedi a rago “Motlotšwa”. (Ke go re “Kriste”.)
42A nama a iša Simone go Jesu.
Jesu ge a mmona a re: “Etse ke wena Simone, morwa wa Johanese, fela o tla bitšwa Kefase.” (Ke go re “Petrose”.)#1:42 “Kefase” le “Petrose” ke mantšu ao ka mabedi a rago “leswika”.
Jesu o botša Filipi le Nathaniele gore ba mo latele
43Ka tšatši le le latelago Jesu ge a re o ya Galilea a hwetša Filipi, gomme a re go yena: “Ntatele!” 44Yo Filipi ga gabo e be e le Betsaida, motse wa gaboAndrease le Petrose. 45O rile go hwetša Nathaniele, a re go yena: “Re hweditše yola Moshe a ngwadilego ka yena ka pukung ya melao, le baprofeta ba ngwadilego ka yena; ke Jesu wa Nasaretha, morwa wa Josefa.”
46Nathaniele a mmotšiša a re: “Na go na le se sebotse se se ka tšwago Nasaretha?”
Filipi a mo fetola a re: “A re ye o yo bona.”
47Ge Jesu a bona Nathaniele a etla go yena, a bolela ka yena a re: “Šo Moisraele wa mmakgonthe yo a se nago bomenetša.”
48Nathaniele a mmotšiša a re: “O ntsebela kae?”
Jesu a mo fetola a re: “Ke go bone o le mola moriting wa mogo, pele ga ge Filipi a go bitša.”
49Nathaniele a mo fetola a re: “Moruti, o Morwa wa Modimo! Ke wena Kgoši ya Israele!”
50Jesu a re: “Na o dumela ka ge ke go boditše gore ke go bone o sa le mola moriting wa mogo? O sa tlilo bona tše di fetago tšeo.” 51#Gen. 28:12A tšwela pele a re: “Ruri, ruri, ke le botša gore le tla bona legodimo le bulegile gomme barongwa ba Modimo ba namelela ba bile ba theogela go Morwamotho.”


text:
Kgaolo 9: Noa o Aga Areka
NOA o be a na le mosadi le barwa ba bararo. Maina a barwa ba gagwe e be e le Sheme, Hama le Jafete. Yo mongwe le yo mongwe wa barwa ba o be a na le mosadi. Ka go re’alo, go be go na le batho ba seswai lapeng la Noa.
Bjale Modimo o ile a laela Noa gore a dire selo seo se sa tlwaelegago. O ile a mmotša gore a age areka e kgolo. E be e lekana le sekepe ka bogolo, eupša e swana le lepokisi le legolo le le letelele. Modimo o ile a re: ‘E dire gore e be le mabato a mararo gomme o age diphapoši ka gare ga yona.’ Diphapoši tšeo e be e le tša gore go dule Noa, lapa la gagwe, diphoofolo le go bea dijo tša bona le tša diphoofolo.
Le gona Modimo o ile a botša Noa gore a e manege ka moti ka gare le ka ntle e le gore meetse a se ke a tsena ka go yona. Modimo a re go yena: ‘Ke tlo tliša meetsefula gomme ka fediša lefase ka moka. Selo se sengwe le se sengwe seo se sego ka arekeng se tlo hwa.’
Noa le barwa ba gagwe ba ile ba kwa Jehofa gomme ba thoma go aga areka. Eupša batho ba bangwe ba ile ba fo sega. Ba ile ba tšwela pele ba dira dilo tše mpe. Batho ka moka ba ile ba se dumele Noa ge a be a ba botša seo Modimo a bego a tla se dira.
Go ile gwa tšea nako e telele go aga areka ka gobane e be e le e kgolo kudu. Mafelelong ya fela ka morago ga nywaga e mentši. Bjale Modimo o ile a botša Noa gore a tsenye diphoofolo ka arekeng. Modimo a re a tsenye mehuta e mengwe ya diphoofolo ka dipedi ka dipedi, e tona le e tshadi. Eupša Modimo o ile a botša Noa gore go mehuta e mengwe ya diphoofolo a tsenye tše šupago. Le gona Modimo a mmotša gore a tsenye mehuta ka moka ya dinonyana. Noa a dira tšohle tšeo Modimo a mo laetšego tšona.
Ka morago ga moo, Noa le lapa la gagwe le bona ba ile ba tsena ka arekeng. Ke moka Modimo a tswalela mojako. Noa le lapa la gagwe ba leta ka gare ga areka. Nagana o le ka moo arekeng o na le bona le letile. Na ruri go be go tla ba le meetsefula go etša ge Modimo a be a boletše?
Genesi 6:9-22; 7:1-9.
Dipotšišo
- Lapa la Noa le be le na le ditho tše kae, gomme maina a barwa ba gagwe ba bararo e be e le bomang?
- Ke selo sefe se se sa tlwaelegago seo Modimo a ilego a kgopela Noa gore a se dire, gona ka baka la’ng?
- Batho bao Noa a bego a phela le bona ba ile ba arabela bjang ge a be a ba botša ka areka?
- Modimo o ile a botša Noa gore a dire’ng ka diphoofolo?
- Ke’ng seo Noa le lapa la gagwe ba ilego ba swanelwa ke go se dira ka morago ga gore Jehofa a tswalele mojako wa areka?
Dipotšišo tša tlaleletšo
- Bala Genesi 6:9-22.
Ke’ng seo se ilego sa dira gore Noa e be mohlala o mobotse kudu wa morapedi wa Modimo wa therešo? (Gen. 6:9, 22)
Jehofa o ikwa bjang ka bošoro, gona se se swanetše go re thuša bjang ge re kgetha boithabišo? (Gen. 6:11, 12; Ps. 11:5)
Re ka ekiša Noa bjang ge mokgatlo wa Jehofa o re nea tlhahlo? (Gen. 6:22; 1 Joh. 5:3)
- Bala Genesi 7:1-9.
Taba ya gore Jehofa o ile a lebelela monna yo a sa phethagalago Noa e le moloki e re kgothatša bjang lehono? (Gen. 7:1; Die. 10:16; Jes. 26:7)


text:
Thuto 2
Modimo ke Mang?
1. Ke ka baka la eng re swanetše go rapela Modimo?
Modimo wa therešo ke Mmopi wa dilo tšohle. Ga a na mathomo gomme a ka se be le mafelelo. (Psalme 90:2) Ke Mothopo wa ditaba tše dibotse tšeo di hwetšwago ka Beibeleng. (1 Timotheo 1:11) Ka ge Modimo a re neile bophelo, re swanetše go rapela yena feela.
2. Modimo o bjang?
Ga go na motho yo a kilego a bona Modimo ka gobane ke Moya, e lego seo se bolelago gore ke mohuta wa bophelo wo o phagametšego wa diphedi ka moka tše di bonagalago tšeo di phelago lefaseng. (Johane 1:18; 4:24) Lega go le bjalo, re ka lemoga semelo sa Modimo dilong tšeo a di bopilego. Ka mohlala, mehutahuta ya dienywa le matšoba di re bontšha lerato la Modimo le bohlale bja gagwe. Bogolo bja legohle bo re bontšha matla a gagwe.
Ka Beibeleng re ka ba ra ithuta go gontši ka semelo sa Modimo. Ka mohlala, e re botša seo Modimo a se ratago le seo a sa se ratego, kamoo a swarago batho le kamoo a arabelago ka gona maemong a fapafapanego.
3. Na Modimo o na le leina?
Jesu o itše: “Tatago rena wa magodimong, leina la gago a le kgethagatšwe.” (Mateo 6:9) Gaešita le ge Modimo a ena le direto tše dintši, o na le leina letee feela. Lelemeng le lengwe le le lengwe, le bitšwa ka mo go fapanego. Gantši ka Sepedi re re “Jehofa.”
Leina la Modimo le ntšhitšwe ka Dibeibeleng tše dintši gomme sebakeng sa lona gwa ngwalwa direto Morena goba Modimo. Eupša ge Beibele e be e ngwalwa, leina la Modimo le be le tšwelela go yona ka makga a e ka bago a 7 000. Jesu o ile a dira gore leina la Modimo le tsebje ka go le diriša ge a be a ruta batho Lentšu la Modimo.
4. Na Jehofa o na le taba le rena?
Na go ata ga tlaišego go bolela gore Modimo ga a na taba le rena? Batho ba bangwe ba bolela gore Modimo o dira gore re tlaišege e le gore a re leke, eupša seo ga se therešo.
Modimo o neile batho seriti ka go ba nea tokologo ya boikgethelo. Na ga re tšeele godimo tokologo ye ya rena ya go ikgethela go hlankela Modimo? (Joshua 24:15) Eupša, tlaišego e a oketšega ka gobane batho ba bantši ba kgetha go dira bobe bathong ba bangwe. Jehofa o kwa bohloko ge a bona ditiro tše bjalo tša go hloka toka.
Jehofa ke Modimo yo a nago le taba le rena. O nyaka gore re thabele bophelo. Kgauswinyane o tla fediša tlaišego le bao ba e bakago. Re sa dutše re letetše seo, o na le lebaka le le kwagalago la go dumelela tlaišego ka nakwana. Go Thuto 8, re tla ithuta mabapi le lebaka leo.
5. Re ka batamela kgauswi le Modimo bjang?
Jehofa o re laletša gore re mmatamele ka go bolela le yena ka thapelo. O kgahlegela yo mongwe le yo mongwe wa rena. (Psalme 65:2; 145:18) O ikemišeditše go lebalela. O lemoga maiteko a rena a go mo kgahliša, gaešita le ge ka dinako tše dingwe re palelwa. Ka gona, ruri re ka ba le tswalano ya kgauswi le Modimo, go sa šetšwe go se phethagale ga rena.
Ka ge Jehofa a re neile bophelo, re swanetše go mo rata go feta motho le ge e le ofe. (Mareka 12:30) Ge o dutše o bontšha gore o rata Modimo ka go ithuta ka mo go oketšegilego ka yena le go dira seo a se nyakago, o tla batamela kgauswi kudu le yena.
Ithute ka mo go oketšegilego
Na Modimo o na le Leina?
Modimo o na le direto tše dintši tše swanago le Ramatlaohle, Mmopi gotee le Morena. Eupša leina la gagwe le dirišwa ka makga a fetago a 7 000 ka Beibeleng.


text:
Dipotšišo tše Tšwago go Babadi
Ke neng moo batho ba Modimo e bilego mathopša, goba bagolegwa ba Babilona o Mogolo?
Se se thomile nako e itšego ka morago ga ngwaga wa bo-100 gomme sa fela ka 1919. Ke ka baka la’ng re swanetše go tseba ka phetogo ye yeo e dirilwego kwešišong ya rena ya pele?
Bohlatse ka moka bo bontšha gore ka 1919, Bakriste ba tloditšwego ba be ba lokolotšwe bothopšeng bja Babilona o Mogolo gomme ba kgobokeleditšwe ka diphuthegong tše di hlwekišitšwego. Nagana ka se: Gateetee ka morago ga gore Mmušo wa Modimo o thome go buša legodimong ka 1914, batho ba Modimo ba ile ba lekwa gomme ganyenyane-ganyenyane ba hlwekišwa borapeding bja maaka. * (Bona mongwalo wa ka tlase.) (Maleaki 3:1-4) Ke moka ka 1919, Jesu o ile a kgetha “mohlanka yo a botegago le wa temogo” gore a nee batho ba Modimo ba hlwekišitšwego ‘dijo ka nako e swanetšego.’ (Mateo 24:45-47) Wona ngwageng woo, batho ba Modimo ba ile ba lokollwa bothopšeng bja seswantšhetšo bja Babilona o Mogolo. (Kutollo 18:4) Eupša batho ba Modimo ba be ba thomile neng go ba mathopša a Babilona o Mogolo?
Nakong e fetilego, re ile ra bolela gore batho ba Modimo e bile mathopša a Babilona o Mogolo ka nakwana go thoma ka 1918. Morokami wa March 15, 1992, o ile wa hlalosa gore go fo swana le ge Baisiraele ba ile ba išwa bothopša Babilona, bahlanka ba Jehofa le bona ka 1918 e ile ya ba mathopša a Babilona o Mogolo. Eupša nyakišišo e tseneletšego yeo e dirilwego e bontšha gore batho ba Modimo e bile mathopša a Babilona o Mogolo nywaga e mentši pele ga 1918.
Boporofeta bjo bo lego go Hesekiele 37:1-14 bo bontšhitše e sa le pele gore batho ba Modimo e be e tlo ba mathopša gomme ka morago ba lokollwa. Hesekiele o ile a bona pono yeo go yona molala o bego o tletše marapo. Jehofa o ile a re go yena: “Marapo a, ke bohle ba ntlo ya Isiraele.” (Temana 11) Boporofeta bjo bo be bo šupa go setšhaba sa Isiraele gomme ka morago bo be bo tla šupa go “Isiraele ya Modimo,” e lego batlotšwa. (Bagalatia 6:16; Ditiro 3:21) Ponong ya Hesekiele, marapo ao a ile a thoma go phela gomme ya ba madira a mantšintši kudu. Se se hlalosa tsela yeo batho ba Modimo ba ilego ba lokollwa ka yona go Babilona o Mogolo ka 1919. Eupša boporofeta bjo bo bontšha bjang gore batho ba Modimo e bile mathopša ka nako e telele?
Sa pele, Hesekiele o ile a lemoga gore marapo a bahu bao a be “a omile kudu.” (Hesekiele 37:2, 11) Se se bontšha gore batho bao e be e le kgale kudu ba hwile. Sa bobedi, Hesekiele o bone batho bao ba tsoga bahung ganyenyane-ganyenyane, e sego ka ponyo-ya-leihlo. O ile a kwa “modumo, modumo wa go thulana ga marapo, marapo ao a batamelana, le lengwe le le lengwe la kopana le labo lona.” Ke moka a bona “mešifa le nama di etla godimo ga ona.” Ka morago ga moo a bona marapo ao a apešwa ka letlalo. A sa lebeletše, “mohemo wa tsena go ona, a thoma go phela.” Mafelelong, ka morago ga gore batho bao ba tsoge bahung, Jehofa o ile a ba nea naga ya bona gore ba dule go yona. Dilo tše ka moka di tšere nako go direga.
Go etša ge boporofeta bjo bo boletše e sa le pele, Baisiraele e bile mathopša ka nako e telele. Ba ile ba išwa bothopša ka ngwaga wa bo-740 pele Kriste a ka tla lefaseng ge meloko e lesome ya Isiraele, e lego mmušo wa ka leboa, e be e tlošwa nageng ya wona ka kgapeletšo. Ka morago, ka ngwaga wa bo-607 pele Kriste a ka tla lefaseng, Jerusalema e ile ya senywa ke Bababilona, gomme meloko e mengwe e mebedi ya Isiraele, e lego mmušo wa ka borwa wa Juda, le yona e ile ya tlošwa nageng ya wona ka kgapeletšo. Ke moka ka ngwaga wa bo-537 pele Kriste a ka tla lefaseng, nywaga ya bothopša e ile ya fela ge Bajuda ba sego kae ba be ba boela nageng ya gabo bona gomme ba tsošološa tempele le go hlankela Jehofa kua Jerusalema.
Ka gona dintlha tše ka moka di bontšha gore Bakriste ba tloditšwego ba swanetše go ba ba bile mathopša a Babilona o Mogolo ka nako e telele, e sego feela go tloga ka 1918 go fihla ka 1919. Le gona Jesu o kile a šupa nakong ye e telele ge a be a re Bakriste ba maaka, e lego mefoka, ba be ba tla gola mmogo le “barwa ba Mmušo,” e lego korong. (Mateo 13:36-43) Nakong yeo ka moka, Bakriste ba therešo e be e se ba bantši. Ba bantši ba bao ba bego ba ipolela gore ke Bakriste ba be ba amogetše dithuto tša maaka gomme ya ba bahlanogi. Ke ka baka leo re ka rego phuthego ya Bokriste e ile ya ba bothopša Babilona o Mogolo. Bothopša bjo bo thomile nako e itšego ka morago ga ngwaga wa bo-100 gomme bja tšwela pele go fihlela tempele ya Modimo ya moya e hlwekišwa mehleng ya bofelo.
Nywageng yeo e makgolo, baruti le baetapele ba dipolotiki ba be ba nyaka gore batho ba dule ba ekwa bona. Ka mohlala, batho ba be ba sa dumelelwa go ba le Dibeibele goba go bala Beibele ka leleme leo ba le kwešišago. Ba bangwe ba bao ba bego ba bala Beibele ba be ba bile ba fišetšwa dikoteng. Le gona bao ba bego ba ganetša seo baetapele ba dikereke ba bego ba se ruta ba be ba otlwa o šoro. Ka nako yeo, go be go le thata kudu gore motho a ithute therešo goba go e ruta ba bangwe.
Le gona ponong ya Hesekiele re ithuta gore batho ba Modimo ba ile ba boela ba phela gomme ganyenyane-ganyenyane ba lokollwa bodumeding bja maaka. Bjale se se thomile go direga neng, gona se diragetše bjang? Pono ya Hesekiele e re botša ka “modumo wa go thulana ga marapo.” Se se ile sa thoma go direga nywageng e makgolo a sego kae ya mafelelo pele ga mehla ya bofelo. Nywageng yeo, go be go na le babotegi ba itšego bao ba bego ba tsoma therešo le go hlankela Modimo gaešita le ge go be go tletše dithuto tša maaka. Ba ile ba ithuta Beibele gomme ba dira sohle se ba ka se kgonago go botša ba bangwe seo ba bego ba ithuta sona. Ba bangwe ba ile ba šoma ka thata go fetolela Beibele malemeng ao batho ba a kwešišago.
Ke moka, go yela mafelelong a bo-1800, go ile gwa ba bjalo ka ge eka nama le letlalo di apeša marapo a ponong ya Hesekiele. Charles Taze Russell le bagwera ba gagwe ba ile ba šoma ka thata go hwetša therešo ya Beibele le go hlankela Jehofa. Le gona ba ile ba thuša ba bangwe go kwešiša therešo yeo ba diriša Zion’s Watch Tower le dikgatišo tše dingwe. Ke moka ka 1914, filimi ya “Photo-Drama of Creation” le puku ya The Finished Mystery ka 1917, di ile tša thuša batho ba Jehofa go matlafatša tumelo ya bona. Mafelelong, ka 1919, go ile gwa ba bjalo ka ge eka batho ba Jehofa ba tsošitšwe bahung le go newa naga e mpsha. Ga e sa le go tloga ka nako yeo, bao ba nago le kholofelo ya go tlo phela ka mo go sa felego mo lefaseng ba tladitše batlotšwa. Ba hlankela Jehofa ba le gotee, e bile ba fetogile “madira a mantšintši kudu.”
Ka gona go molaleng gore batho ba Modimo ba bile mathopša a Babilona o Mogolo ka morago ga ngwaga wa bo-100. Nakong yeo, batho ba bantši e ile ya ba bahlanogi ka go amogela dithuto tša maaka le go furalela therešo. Ka nywaga e mentši, go hlankela Jehofa go ile gwa ba thata kudu, go fo swana le ge Baisiraele ba ile ba thatafalelwa ke go dira seo ge e be e le mathopša kua Babilona. Eupša lehono motho yo mongwe le yo mongwe o rutwa therešo ya Beibele. Na ga re thabišwe ke gore re phela nakong yeo ‘bao ba nago le temogo ba tlago . . .go taga’? Ga bjale batho ba bantši ba ka “itlhwekiša,” ba “sekišwa,” gomme ba amogela borapedi bja therešo.
Ge Sathane a be a leka Jesu, na o ile a iša Jesu tempeleng ka kgonthe, goba na o ile a mmontšha yona ponong?
Ga re tsebe kamoo Sathane a ilego a bontšha Jesu tempele ka gona.
Bangwadi ba Beibele e lego Mateo le Luka ba ngwadile ka seo se diregilego. Mateo o boletše gore ‘Diabolo o tšere’ Jesu ba ya Jerusalema gomme “a mo emiša tlhoreng ya morako wa tempele.” (Mateo 4:5) Luka o boletše gore Diabolo ‘o mo išitše Jerusalema a mo emiša tlhoreng ya morako wa tempele.’
Nakong e fetilego, dikgatišo tša rena di boletše gore ge Sathane a be a leka Jesu, go ka direga gore ga se a mo iša tempeleng e le ka kgonthe. Morokami wa Seisemane wa March 1, 1961, o ile wa bapiša tiragalo ye le ya ge Sathane a be a leka Jesu ka go mmontšha mebušo ya lefase ka moka a le thabeng e telele. Morokami wo o boletše gore ga go na thaba e telele kudu yeo motho a ka kgonago go bona mebušo ya lefase ka moka a eme go yona. Ke moka wa bolela gore go ka direga gore Sathane le yena ga se a tšea Jesu ka kgonthe go mo iša tempeleng ya kgonthe. Lega go le bjalo, dihlogo tše di ilego tša latela tša Morokami di ile tša bolela gore ge nkabe Jesu a ile a itahlela fase a le godimo ga tempele, o be a tla hwa.
Ba bangwe ba bolela gore ka ge Jesu e be e se Molefi, o be a ka se dumelelwe go ema godimo ga sekgethwa sa tempele, bjale ba re Sathane o swanetše go ba a ile a leka Jesu a diriša pono. Nywaga e makgolo pejana, Hesekiele le yena o ile a išwa tempeleng ka pono.
Eupša ge e ba Jesu a ile a išwa tempeleng ka pono, ba bangwe ba ka ipotšiša gore:
Na ruriruri Jesu a ka ba a ile a lekega go itahlela fase a le godimo ga tempele?
Dinakong tše dingwe ge Sathane a be a leka Jesu, o ile a mmotša gore a fetoše maswika a kgonthe gore e be dinkgwa tša kgonthe a ba a nyaka gore Jesu a mo rapele ka kgonthe. Ka gona na go ka direga gore Sathane a ka ba a be a nyaka gore Jesu a itahlele fase a le godimo ga tempele ya kgonthe?
Eupša ge e ba Sathane a se a diriša pono gomme a išitše Jesu tempeleng ya kgonthe, gona ba bangwe ba ka ipotšiša gore:
Na Jesu o ile a tshela Molao wa Moshe ka go ema godimo ga sekgethwa sa tempele?
Jesu o ile a fihla bjang tempeleng ya Jerusalema ka ge a be a le lešokeng?
Anke re ahlaahleng boitsebišo bjo bo oketšegilego bjoo bo tlago go re thuša go araba dipotšišo tše tše pedi tša mafelelo.
Moporofesara D. A. Carson o ngwadile gore lentšu la Segerika la “tempele” leo le dirišitšwego go Mateo le Luka le ka ba le be le bolela ka tempele ka moka e sego sekgethwa feela, e lego lefelo leo go bego go dumeletšwe Balefi feela go tsena go lona. Sekhutlong sa ka borwabohlabela bja tempele go be go na le tlhaka e ikadilego yeo e bego e le e telele tempeleng. Go ka direga gore Sathane o ile a iša Jesu tlhakeng yeo. Go tloga tlhakeng yeo go fihla fase Moeding wa Kidirone e be e le dimithara tše e ka bago tše 140. Radihistori Josephus o boletše gore lefelo le le be le le godimo kudu moo e lego gore ge motho a ka ema moo gomme a lebelela fase, o “be a tla thoma go dikologa.” Gaešita le ge Jesu e be e se Molefi, o be a ka ema moo gomme gwa se be le yo a mo ganetšago.
Eupša Jesu o be a ka fihla bjang tempeleng ya Jerusalema ka ge a be a le lešokeng? Ga re tsebe. Beibele e bolela feela gore Jesu o ile a išwa Jerusalema. Ga e bolele gore Jesu o be a le bokgole bjo bo kaakang le Jerusalema goba gore Sathane o ile a mo leka nako e kaakang. Ka gona go ka direga gore Jesu o ile a sepela a ya Jerusalema, gaešita le ge se se ka ba se ile sa tšea nako e telele.
Ge Sathane a be a bontšha Jesu “mebušo ka moka ya lefase,” go ka direga gore o dirišitše pono, ka gobane ga go kgonege gore motho a bone mebušo ka moka ya lefase a le godimo ga thaba le ge e le efe. Se se ka ba se be se swana le ka moo re ka dirišago sekirini go bontšha motho dinepe tša dikarolo tše dingwe tša lefase. Go ka direga gore Sathane o dirišitše pono go bontšha Jesu “mebušo ka moka ya lefase,” eupša o ile a botša Jesu ka go lebanya gore a mo khunamele le go mo rapela e le ka kgonthe. (Mateo 4:8, 9) Ka gona ge Sathane a be a iša Jesu tempeleng, go ka direga gore o be a nyaka gore Jesu a bee bophelo bja gagwe kotsing ka go itahlela fase a le godimo ga tempele. Eupša Jesu o ile a gana. Se e be e ka se be teko ge nkabe Sathane a ile a leka Jesu a diriša pono.
Ka gona go ka direga gore Jesu o ile Jerusalema e le ka kgonthe gomme a ema tlhoreng ya tempele. Ke therešo gore bjalo ka ge re boletše mathomong a sehlogo se, ga re tsebe gabotse kamoo Sathane a ilego a bontšha Jesu tempele. Eupša se re se tsebago ke gore Sathane o ile a dula a leka go dira gore Jesu a dire selo se se fošagetšego le gore nako e nngwe le e nngwe, Jesu o ile a gana ka go tia.
^ par. 2 Lengwalo la Hesekiele 37:1-14 le bolela ka selo se itšego seo se diragetšego ka 1919, gomme go bjalo le ka lengwalo la Kutollo 11:7-12. Boporofeta bjo bo lego go Hesekiele 37:1-14 bo šupa go batho ka moka ba Modimo bao ba boetšego borapeding bja therešo ka 1919 ka morago ga go fetša nywaga e mentši ba le bothopša. Eupša Kutollo 11:7-12 e šupa go go tsošološwa moyeng mo go diregilego ka 1919 ga sehlopha se senyenyane sa bana babo rena ba tloditšwego bao ba ilego ba etelela pele batho ba Modimo. Pele ga 1919, go ile gwa ba bjalo ka ge eka ba hwile moyeng ka nako e itšego.


text:
Ithute Lentšung la Modimo
Jesu Kriste ke Mang?
Sehlogo se se tsoša dipotšišo tšeo o ka bago o ile wa ipotšiša tšona le go go bontšha moo o ka balago dikarabo gona ka Beibeleng ya gago. Dihlatse tša Jehofa di tla thabela go ahlaahla dikarabo tše le wena.
1. Jesu Kriste ke mang?
Go fapana le motho le ge e le ofe, Jesu o phetše legodimong e le motho wa moya pele a ka belegwa lefaseng. (Johane 8:23) E be e le tlholo ya pele ya Modimo e bile o ile a thuša ge go hlolwa dilo tše dingwe ka moka. Ke yena feela yo Jehofa a mo hlodilego ka go lebanya gomme ke ka baka leo a bitšwago Morwa ‘yo a tswetšwego a nnoši’ wa Modimo. Jesu o ile a šoma e le Mmoleledi wa Modimo, ka gona o bitšwa gape gore ke “Lentšu.”—Johane 1:1-3, 14; bala Diema 8:22, 23, 30; Bakolose 1:15, 16.
2. Ke ka baka la’ng Jesu a ile a tla lefaseng?
Modimo o rometše Morwa wa gagwe lefaseng go tšwa legodimong ka go fetišetša bophelo bja gagwe ka popelong ya kgarebe ya Mojuda yeo e bitšwago Maria. Ka gona Jesu ga se a ka a ba le tate wa motho. (Luka 1:30-35) Jesu o tlile lefaseng (1) go tlo ruta therešo ka Modimo, (2) go bea mohlala go direng thato ya Modimo le (3) go nea bophelo bja gagwe bjo bo phethagetšego e le “topollo.”—Bala Mateo 20:28; Johane 18:37.
3. Ke ka baka la’ng re nyaka topollo?
Topollo ke tefo yeo e lefšago bakeng sa go lokolla motho bohlankeng. Lehu le botšofadi e be e se karolo ya morero wa Modimo wa mathomong bakeng sa batho. Re tseba seo bjang? Modimo o ile a botša motho wa pele, Adama, gore ge a ka dira seo Beibele e se bitšago sebe, o be a tla hwa. Ge nkabe Adama a se a ka a dira sebe, nkabe a se a ka a hwa. Gaešita le ge Adama a ile a hwa ka morago ga nywaga e makgolo, o ile a thoma go hwa go tloga letšatšing leo a tshetšego molao wa Modimo ka lona. (Genesi 2:16, 17; 5:5) Adama o ile a fetišetša ditlogolo tša gagwe ka moka sebe le kotlo ya sona, e lego lehu. Ka baka leo, lehu le “tsene” bathong ka moka ka Adama. Ke ka baka leo re nyakago topollo.—Bala Baroma 5:12; 6:23.
4. Ke ka baka la’ng Jesu a ile a hwa?
Ke mang yo a bego a ka lefa topollo ya go re lokolla lehung? Ge re ehwa, re lefa molato wa dibe tša rena feela. Ga go na motho yo a sego a phethagala yo a ka lefelelago dibe tša batho ba bangwe.—Bala Psalme 49:7-9.
Ka ge Jesu a se a ka a abela go se phethagale go tšwa go tate wa motho, ga se a hwela dibe tša gagwe, eupša o hwetše dibe tša ba bangwe. Modimo o ile a romela Morwa wa gagwe gore a re hwele e le pontšho ya gore O rata batho kudu. Jesu le yena o ile a bontšha gore o a re rata ka go ikokobeletša Tatagwe le go gafa bophelo bja gagwe bakeng sa dibe tša rena.—Bala Johane 3:16; Baroma 5:18, 19.
5. Ke’ng seo Jesu a se dirago gona bjale?
Ka go fodiša balwetši, go tsoša bahu le go ntšha batho tlaišegong, Jesu o bontšhitše seo mafelelong a tlago go se direla batho ka moka ba kwago. (Luka 18:35-42; Johane 5:28, 29) Ka morago ga gore Jesu a hwe, Modimo o ile a mo tsoša e le sebopiwa sa moya. (1 Petro 3:18) Ke moka Jesu o ile a leta a le ka letsogong le letona la Modimo go fihlela ge Jehofa a mo nea matla a go buša e le Kgoši godimo ga lefase ka moka. (Baheberu 10:12, 13) Ga bjale Jesu o buša e le Kgoši legodimong, gomme balatedi ba gagwe mo lefaseng ba tsebatša ditaba tše dibotse lefaseng ka bophara.—Bala Daniele 7:13, 14; Mateo 24:14.
Go se go ye kae, Jesu o tla diriša matla a gagwe e le Kgoši go fediša tlaišego le bao ba e bakago. Batho ba dimilione bao ba bontšhago tumelo go Jesu le go mo kwa ba tla phela paradeiseng mo lefaseng.—Bala Psalme 37:9-11.
Ithute ka mo go oketšegilego
Jesu Kriste ke Mang?
Ithute lebaka leo Jesu e bego e le Mesia yo a holofeditšwego, moo a tšwago gona le lebaka leo e lego Morwa a nnoši wa Modimo.


text:
Kgaolo 55: Mošemanyana o Hlankela Modimo
NA YO ga se mošemanyana yo mobotsana? Leina la gagwe ke Samuele. Monna yo a beilego seatla hlogong ya Samuele ke Eli moperisita yo mogolo wa Isiraele. Ba ba bangwe ke Elikana tatago Samuele le Hanna mmagwe bao ba mo tlišitšego go Eli.
Samuele o be a na le nywaga e ka bago e mene goba e mehlano feela. Eupša o tlo dula mo taberenakeleng ya Jehofa gotee le Eli le baperisita ba bangwe. Ke ka baka la’ng Elikana le Hanna ba ka tliša ngwana yo monyenyane gakaakaa gore a tlo hlankela Jehofa taberenakeleng? Anke re bone.
Nywageng e sego kae pele ga mo, Hanna o be a nyamile kudu. O be a nyamišitšwe ke gore o be a sa kgone go ba le ngwana mola a be a tloga a mo nyaka. Bjale ka letšatši le lengwe ge a be a etetše taberenakeleng ya Jehofa, o ile a rapela a re: ‘Hle Jehofa, o se ke wa ntebala! Ge o ka nnea morwa, ke holofetša gore ke tla go nea yena e le gore a go hlankele bophelo bja gagwe ka moka.’
Jehofa o ile a araba thapelo ya Hanna gomme ka morago ga dikgwedi tše itšego a belega Samuele. Hanna o be a rata mošemanyana wa gagwe kudu moo a ilego a thoma go mo ruta ka Jehofa e sa le yo monyenyane kudu. O ile a bolela le monna wa gagwe a re: ‘Gateetee ge Samuele a godile gomme a se sa anya, ke tla mo iša taberenakeleng gore a yo hlankela Jehofa gona.’
Se ke seo re bonago Hanna le Elikana ba se dira mo seswantšhong. Ka ge Samuele a be a rutilwe gabotse ke batswadi ba gagwe, o ile a thabišwa ke go hlankela Jehofa mo tenteng ya Gagwe. Ngwaga o mongwe le o mongwe Hanna le Elikana ba be ba etla mo tenteng ye e kgethegilego go tlo rapela le go etela mošemanyana wa bona. Le gona ngwaga o mongwe le o mongwe Hanna o be a direla Samuele seaparo se sefsa sa go hloka matsogo gomme a mo tlišetša sona.
Ge nywaga e dutše e eya, Samuele o ile a tšwela pele a hlankela taberenakeleng ya Jehofa gomme a ratwa ke Jehofa le batho. Eupša Hofini le Finease e lego barwa ba Eli moperisita yo mogolo, e be e le ba babe. Ba be ba dira dilo tše dintši tše mpe e bile ba dira gore batho ba bangwe le bona ba se ke ba kwa Jehofa. Eli o be a swanetše go ba tloša gore e se sa hlwa e eba baperisita, eupša o ile a ba tlogela.
Samuele yo monyenyane ga se a ka a dumelela dilo tše mpe tšeo di bego di direga moo taberenakeleng di mo dira gore a kgaotše go hlankela Jehofa. Eupša ka ge go be go na le batho ba sego kae feela bao ba bego ba rata Jehofa, e be e šetše e le kgale Jehofa a sa bolele le motho le ge e le ofe. Ge Samuele a godile, go ile gwa direga se se latelago:
Samuele o be a robetše ka taberenakeleng ge a ekwa lentšu le mmitša. O ile a araba a re: “Ke nna yo.” Ke moka a tsoga a kitimela go Eli a re: “Ke nna yo, ka ge o mpiditše.”
Eupša Eli a re: ‘Ga se ka go bitša; boela o yo robala.’ Ka gona Samuele a tloga a yo robala.
Ke moka a kwa lentšu le mmitša la bobedi le re: “Samuele!” Yena a tsoga a kitimela go Eli gape. A fihla a re: “Ke nna yo, ka ge o mpiditše.” Eupša Eli a re: “Ga se ka go bitša morwa wa ka. Boela o yo robala.” Ka gona Samuele a tloga a yo robala.
Lentšu la mmitša la boraro la re: “Samuele!” Yena a kitimela go Eli gape. A fihla a re: ‘Ke nna yo, ka gobane ga bjale gona o mpiditše.’ Mo lekgeng le, Eli o ile a lemoga gore Samuele o swanetše go ba a bitšwa ke Jehofa. Ka gona a re go Samuele: ‘Sepela o yo robala, e tla re ge a ka go bitša gape, wena o re: “Bolela Jehofa, mohlanka wa gago o theeditše.”’
Samuele o ile a bolela sona seo ge Jehofa a be a mmitša gape. Ke moka Jehofa a botša Samuele gore o tlo otla Eli le barwa ba gagwe. Ka morago ga moo, Hofini le Finease ba ile ba hwa ntweng ge Baisiraele ba be ba elwa le Bafilisita ke moka ge Eli a ekwa ka seo se diregilego, a wa a robega molala gomme le yena a hwa. Ka go re’alo lentšu la Jehofa le ile la phethagala.
Samuele o ile a gola gomme a ba moahlodi wa mafelelo wa Isiraele. Ge a thoma go tšofala, batho ba re go yena: ‘Re kgethele kgoši yeo e tlago go re buša.’ Samuele o be a sa nyake go dira se, ka gobane kgoši ya bona e be e le Jehofa. Eupša Jehofa o ile a re a theetše seo batho ba se bolelago.
1 Samuele 1:1-28; 2:11-36; 3:1-18; 4:16-18; 8:4-9.
Dipotšišo
- Leina la mošemanyana yo a lego mo seswantšhong ke mang, gomme ba bangwe ba ke bomang?
- Ke thapelo efe yeo Hanna a ilego a e rapela letšatšing le lengwe ge a be a etetše taberenakeleng ya Jehofa, gona Jehofa o ile a mo araba bjang?
- Samuele o be a na le nywaga e mekae ge a be a tlišwa go tlo hlankela tenteng ya Jehofa, gomme mmagwe o be a mo direla’ng ngwaga o mongwe le o mongwe?
- Maina a barwa ba Eli e be e le bomang, gona e be e le batho ba mohuta mang?
- Jehofa o ile a bitša Samuele bjang, gomme ke molaetša ofe wo a ilego A mo nea wona?
- Samuele o ile a ba eng ge a godile, gona go ile gwa direga’ng ge a be a thoma go tšofala?
Dipotšišo tša tlaleletšo
- Bala 1 Samuele 1:1-28.
Ke mohlala ofe o mobotse woo Elikana a o beetšego dihlogo tša malapa tabeng ya go etelela pele borapeding bja therešo? (1 Sam. 1:3, 21; Mat. 6:33; Bafil. 1:10)
Re ka ithuta’ng mohlaleng wa Hanna ge re lebeletšane le bothata bjo bogolo? (1 Sam. 1:10, 11; Ps. 55:22; Baroma 12:12)
- Bala 1 Samuele 2:11-36.
Eli o ile a hlompha bjang bana ba gagwe go feta Jehofa, gomme se ke temošo bjang go rena? (1 Sam. 2:22-24, 27, 29; Doit. 21:18-21; Mat. 10:36, 37)
- Bala 1 Samuele 4:16-18.
Ke melaetša efe e mene ya madimabe yeo monna yo mongwe a ilego a tla le yona go tšwa ntweng, gona e ile ya kgoma Eli bjang?
- Bala 1 Samuele 8:4-9.
Baisiraele ba ile ba kgopiša Jehofa bjang, gomme rena lehono re ka thekga bjang Mmušo wa gagwe ka potego? (1 Sam. 8:5, 7; Joh. 17:16; Jak. 4:4)
Ithute ka mo go oketšegilego
Samuele o Ile a Dula a Dira Dilo tše di Lokilego
O ka ekiša bjang Samuele gomme wa dira dilo tše di lokilego gaešita le ge batho ba bangwe ba dira dilo tše mpe?
Samuele “a Gola a Ratwa ke Jehofa”
Ke’ng seo se bego se sa tlwaelega ka tsela yeo Samuele a godišitšwego ka yona? Ke’ng seo se mo thušitšego gore tumelo ya gagwe e gole ge a be a le taberenakeleng?


text:
KGAOLO 60
Go Fetoga Ponagalo
—Go Bonwa ga Kriste a le Letagong
MATEO 16:28–17:13 MAREKA 9:1-13 LUKA 9:27-36
PONO YA GO FETOGA PONAGALO
BAAPOSTOLA BA KWA LENTŠU LA MODIMO
Ge Jesu a le gare a ruta batho bao ba lego tikologong ya Kesarea Filipi, yeo e lego bokgole bja dikhilomithara tše e ka bago tše 25 go tloga Thabeng ya Herimone, o dira tsebišo e makatšago e rego: “Ruri ke le botša gore go na le ba bangwe ba bao ba emego mo ba ba ka se kego ba hwa le gatee go ba go fihla pele ba bona Morwa wa motho a etla ka Mmušo wa gagwe.”—Mateo 16:28.
Barutiwa ba swanetše go ba ba ipotšiša gore Jesu o ra go re’ng. Mo e ka bago ka morago ga beke, o tšea ba bararo ba baapostola ba gagwe—Petro, Jakobo le Johane—a ya le bona thabeng e telele. E ka ba e le bošego, ka gobane banna ba ba bararo ba imetšwe ke boroko. Ge Jesu a le gare a rapela, o fetoga ponagalo pele ga bona. Baapostola ba bona sefahlego sa gagwe se taga bjalo ka letšatši gomme diaparo tša gagwe di phadima bjalo ka seetša, tša šweufala wa go phadima.
Ke moka go tšwelela batho ba babedi bao e lego “Moshe le Eliya.” Ba thoma go boledišana le Jesu ka tša ‘go tloga ga gagwe mo go bego go tla direga kua Jerusalema.’ (Luka 9:30, 31) Go bonagala go tloga ga Jesu go šupa lehu la gagwe le tsogo ya gagwe yeo e bego e tla latela, tšeo a bego a sa tšwa go bolela ka tšona. (Mateo 16:21) Poledišano ye e bontšha gore go fapana le seo Petro a bego a se kgothaletša, lehu la Jesu leo le gobošago le ka se thibelwe.
Ka ge bjale ba phafogile, baapostola ba ba bararo ba bogetše le go theetša ka makalo. Ye ke pono, eupša e bonagala eka ke ya kgonthe moo e lego gore Petro le yena o ikakaretša tabeng, o re: “Rabi, ke mo gobotse ge re le mo, ka gona a re hlomeng ditente tše tharo, e nngwe e be ya gago, e nngwe e be ya Moshe gomme e nngwe e be ya Eliya.” (Mareka 9:5) Na Petro o nyaka gore ditente di hlongwe ka gobane a nyaka gore pono e tšwele pele?
Ge Petro a sa dutše a bolela, ba apešwa ke leru leo le tagilego gomme gwa kwala lentšu lerung le re: “Yo ke Morwa wa ka yo a rategago, yo ke kgahlwago ke yena; le mo theetšeng.” Ge ba ekwa lentšu la Modimo, baapostola bao ba tšhogilego ba wa ka difahlego, eupša Jesu o re go bona: “Tsogang le se ke la boifa.” (Mateo 17:5-7) Ge baapostola ba bararo ba tsoga, ga ba bone motho ge e se Jesu. Pono e fedile. Ge go sele gomme ba fologa thabeng, Jesu o laela ka gore: “Le se ke la botša motho pono ye go fihla ge Morwa wa motho a tsogile bahung.”—Mateo 17:9.
Ponagalo ya Eliya ya ponong e rotoša potšišo. Baapostola ba botšiša ka gore: “Ke ka baka la’ng bamangwalo ba re Eliya o swanetše go tla pele?” Jesu o araba ka gore: “Eliya o šetše a tlile gomme ga se ba mo tseba.” (Mateo 17:10-12) Jesu o bolela ka Johane Mokolobetši, yo a kgathilego tema e swanago le ya Eliya. Eliya o lokišeditše Elisha tsela gomme Johane yena a lokišetša Kriste.
Ruri pono ye e matlafatša baapostola ba Jesu kudu! Ke ponelopele ya letago la Mmušo wa Kriste. Ka go re’alo barutiwa ba bone “Morwa wa motho a etla ka Mmušo wa gagwe,” bjalo ka ge Jesu a be a holofeditše. (Mateo 16:28) Ge ba sa le thabeng, ba bile “dihlatse tše di bonego ka mahlo tša bogolo bja gagwe bjo bogolo kudu.” Gaešita le ge Bafarisei ba be ba nyaka pontšho ya go bontšha gore Jesu e be e tla ba Kgoši e kgethilwego ya Modimo, o be a ka se ba nee yona. Eupša barutiwa ba Jesu ba kgauswi ba ile ba newa sebaka sa go bona go fetoga ponagalo ga Jesu, e lego seo se kgonthišetšago diporofeto tša Mmušo. Ka gona, Petro ka morago o be a ka ngwala gore: “Re kgonthišeditšwe ka matla lentšu la boporofeta.”—2 Petro 1:16-19.
Ithute ka mo go oketšegilego
Petro o be a Botega ge a Lebane le Diteko
Tumelo le potego di ile tša thuša Petro go amogela phošollo e tšwago go Jesu?


text:
Tšeela Godimo go Botega ga Jehofa le go Lebalela ga Gagwe
“Wena Jehofa o lokile e bile o ikemišeditše go lebalela; le gona botho bo atetše bohle bao ba go bitšago.”—PS. 86:5.
1, 2. (a) Ke ka baka la’ng re tšeela godimo bagwera bao ba botegago le bao ba lebalelago? (b) Ke dipotšišo dife tšeo re tlago go di ahlaahla?
O KA hlalosa bjang mogwera wa kgonthe? Kgaetšedi yo mongwe wa Mokriste yo a bitšwago Ashley o re: “Go ya ka nna, mogwera wa kgonthe ke motho yoo ka mehla a go thekgago gomme a go lebalelago ge o dira diphošo.” Ka moka ga rena re tšeela godimo bagwera bao ba botegago le bao ba lebalelago. Ba dira gore re ikwe re šireletšegile e bile re ratwa.—Die. 17:17.
2 Jehofa ke Mogwera yo a botegago le go lebalela kudu go feta le ge e le ofe yo re ka bago le yena. O bjalo ka ge mopsalme a boletše gore: “Wena Jehofa o lokile e bile o ikemišeditše go lebalela; le gona botho bo atetše bohle bao ba go bitšago.” (Ps. 86:5) Go bolela’ng gore motho o a botega e bile o a lebalela? Jehofa o bonagatša bjang dika tšeo tše dibotse? Le gona re ka ekiša bjang mohlala wa gagwe? Dikarabo tša dipotšišo tšeo di tla matlafatša tsela yeo re ratago Mogwera wa rena yo mogolo ka yona, Jehofa. Di tla re thuša le gore re matlafatše segwera sa rena le ba bangwe.—1 Joh. 4:7, 8.
JEHOFA O A BOTEGA
3. Go botega go bolela’ng?
3 Go botega ke seka se borutho seo se akaretšago kgopolo ya boineelo, go rereša le go bota ka tsela e tsepamego. Motho yo a botegago ga a šišinyege gabonolo. Go e na le moo, o ikgomaretša ka lerato mothong yo itšego (goba selong se itšego) go sa šetšwe maemo a thata ao a tšwelelago. Ee, Jehofa ke “Mmotegi” yo mogolo.—Kut. 16:5.
4, 5. (a) Jehofa o bontšha bjang gore o a botega? (b) Re ka matlafatšwa bjang ke go naganišiša ka ditiro tša Modimo tša go bontšha gore o a botega?
4 Jehofa o bontšha bjang gore o a botega? Le ka mohla ga a lahle barapedi ba gagwe ba botegago. Yo mongwe wa barapedi bao, e lego Kgoši Dafida, o ile a hlatsela go botega ga Jehofa. (Bala 2 Samuele 22:26.) Ge Dafida a be a lebeletšane le diteko, Jehofa ka potego o ile a mo hlahla, a mo šireletša le go mo hlakodiša. (2 Sam. 22:1) Dafida o be a tseba gore Jehofa o be a bontšha ka ditiro gore o a botega. Ke ka baka la’ng Jehofa a ile a botegela Dafida? Ke ka gobane Dafida ka boyena e be e le “yo a botegago.” Jehofa o tšeela godimo potego ya barapedi ba gagwe, gomme o ba putsa ka gore le yena a ba botegele.—Die. 2:6-8.
5 Re ka matlafatšwa ke go naganišiša ka ditiro tša Jehofa tša go bontšha gore o a botega. Ngwanabo rena yo mongwe yo a botegago yo a bitšwago Reed o re: “Ke holega kudu ge ke bala kamoo Jehofa a ilego a dirišana le Dafida ka gona dinakong tša tlalelo. Gaešita le nakong ya ge Dafida a be a tšhaba, a phela ka ntle le ka gare ga mawa, Jehofa o ile a mo thekga ka mehla. Seo ruri se kgothatša kudu! Se nkgopotša gore go sa šetšwe gore maemo ke afe, go sa šetšwe gore boemo bjo ke lego go bjona bo bonala bo se na kholofelo, Jehofa o tla nthekga ge feela ke dula ke mmotegela.” Ga go pelaelo gore le wena o ikwa ka tsela yeo.—Baroma 8:38, 39.
6. Jehofa o bontšha ka ditsela dife tše dingwe gore o a botega, gomme seo se hola bjang barapedi ba gagwe?
6 Jehofa o bontšha ka ditsela dife tše dingwe gore o a botega? O dula a kgomaretše ditekanyetšo tša gagwe. O re kgonthišetša gore: “Gaešita le botšofading bja motho ke dula e le Nna wa ka mehla.” (Jes. 46:4) Ka mehla o dira diphetho motheong wa ditekanyetšo tša gagwe tše di sa fetogego tša seo se nepagetšego le se se fošagetšego. (Mal. 3:6) Go oketša moo, Jehofa o bontšha go botega ga gagwe ka gore a phelele seo a se holofeditšego. (Jes. 55:11) Ka baka leo, potego ya Jehofa e hola barapedi ba gagwe ka moka ba botegago. Seo se kgonega bjang? Ge e ba re dira sohle seo re se kgonago go kgomarela ditekanyetšo tša Jehofa, gona re ka kgodišega gore o tla phethagatša kholofetšo ya gagwe ya gore o tla re šegofatša.—Jes. 48:17, 18.
EKIŠA POTEGO YA JEHOFA
7. Tsela e nngwe yeo re ka ekišago potego ya Modimo ka yona ke efe?
7 Re ka ekiša bjang potego ya Jehofa? Tsela e nngwe ke ka gore re thuše bao ba lebeletšanego le maemo a boima. (Die. 3:27) Ka mohlala, na o tseba modumedigotee le wena yo a nyamilego, mohlomongwe e le ka baka la bolwetši, kganetšo ya ka lapeng goba mafokodi a gagwe? Ke ka baka la’ng o sa gate mogato wa pele ka gore o botše motho yo bjalo “mantšu a mabotse le a homotšago.” (Sak. 1:13) * Ge e ba o dira bjalo, o tla ba o bontšha gore o mogwera yo a botegago le wa kgonthe, yoo a “kgomarelago motho go phala ngwanabo.”—Die. 18:24.
8. Re ka ekiša bjang potego ya Jehofa manyalong a rena le ditabeng tše dingwe?
8 Le gona re ka ekiša potego ya Jehofa ka go dula re botegela bao re ba ratago. Ka mohlala, ge e ba o le lenyalong, o a tseba gore o swanetše go dula o botegela molekane wa gago. (Die. 5:15-18) Ka gona re phema le dilo tšeo di ka lebišago bohlotlolong. (Mat. 5:28) Go oketša moo, re botegela badumedigotee le rena ka go phema lesebo le kotsi goba go ba thomeletša, ra gana go phatlalatša ditaba tše bjalo goba gaešita le go di theetša.—Die. 12:18.
9, 10. (a) Ke mang yoo ka mo go kgethegilego re nyakago go mmotegela? (b) Ke ka baka la’ng go kwa ditaelo tša Jehofa go ka se be bonolo ka mehla?
9 Ka godimo ga tšohle, re nyaka go dula re botegela Jehofa. Re dira seo bjang? Ka go katanela go lebelela ditaba kamoo a di lebelelago ka gona—ra rata seo a se ratago gomme ra hloya seo a se hloilego—ke moka ra itshwara ka yona tsela yeo. (Bala Psalme 97:10.) Ge e ba re tšwela pele re dumelelanya dikgopolo tša rena le maikwelo a rena le dikgopolo tša Jehofa le maikwelo a gagwe, ke moo re tlago go rata go kwa ditaelo tša gagwe.—Ps. 119:104.
10 Ke therešo gore go ka se be bonolo ka mehla go kwa ditaelo tša Jehofa. Go ka nyakega gore re lwe ka thata gore re dule re botega. Ka mohlala, Bakriste ba bangwe bao ba sego lenyalong ba ka rata go tsena lenyalong, eupša ga se ba tšwa ba hwetša molekane yo a ba swanetšego gare ga barapedi ba Jehofa. (1 Bakor. 7:39) Kgaetšedi yo a sa nyalwago a ka lemoga gore bašomimmogo le yena ba sa dumelego ba dula ba leka go mo kopanya le batho bao ba nyakago a ratana le bona. Kgaetšedi a ka ba a elwa le maikwelo a go lewa ke bodutu. Lega go le bjalo, o dira sohle seo a ka se kgonago gore a botegele Jehofa. Na ga re tšeele godimo mehlala e bjalo e mebotse ya potego? Ga go pelaelo gore Jehofa o tla putsa bohle bao ba dulago ba mmotegela go sa šetšwe mathata.—Baheb. 11:6.
JEHOFA O A LEBALELA
11. Go lebalela go bolela’ng?
11 Se sengwe sa dika tše di kgahlišago kudu tša Jehofa ke sa go ikemišetša ga gagwe go lebalela. Go lebalela go bolela’ng? Ge e le gabotse, go bolela go swarela mofoši ge e ba go na le lebaka la go dira seo. Seo ga se re gore motho yo a lebalelago o lokafatša molato woo goba o gana gore o dirilwe. Go e na le moo, o kgetha gore a se ke a boloka sekgopi. Mangwalo a re ruta gore Jehofa “o ikemišeditše go lebalela” bao ba itsholago go tšwa pelong.—Ps. 86:5.
12. (a) Jehofa o lebalela ka tsela efe? (b) Go ‘phumolwa’ ga dibe tša motho go bolela’ng?
12 Jehofa o bontšha bjang gore o a lebalela? Ge Jehofa a lebalela motho, o mo “lebalela kudu”; o mo lebalela ka mo go feletšego le sa ruri. (Jes. 55:7) Re tseba bjang gore Jehofa o lebalela ka mo go feletšego? Ela hloko mantšu a kgothatšago a hwetšwago go Ditiro 3:19. (Bala.) Moapostola Petro o ile a kgothaletša batheetši ba gagwe gore ba ‘itshole gomme ba sokologe.’ Ge modiradibe a itshola go tšwa pelong, o tloga a nyamišitšwe ke tsela ya gagwe e mpe. Le gona o ikemišeditše gore a se bušeletše sebe sa gagwe. (2 Bakor. 7:10, 11) Go oketša moo, boitsholo bja kgonthe bo šušumeletša modiradibe gore a “sokologe,” a lahle tsela ya gagwe e fošagetšego gomme a phegelele yeo e thabišago Modimo. Ge e ba batheetši ba Petro ba be ba tla bonagatša boitsholo bjo bjalo bjo tšwago pelong, seo se be se tla feleletša ka eng? Petro o boletše gore ba be ba tla dira gore dibe tša bona di “phumolwe.” Lentšu leo le tšwa lentšung la Segerika leo le bolelago “go tloša selo ka mo go feletšego.” Ka gona ge Jehofa a lebalela motho, o mo lebalela ka mo go feletšego.—Baheb. 10:22; 1 Joh. 1:7.
13. Mantšu a gore “nka se sa gopola sebe sa bona” a re kgonthišetša ka eng?
13 Re tseba bjang gore Jehofa o lebalela motho sa ruri? Ela hloko boporofeta bja Jeremia bja mabapi le kgwerano e mpsha yeo e dirilwego le Bakriste ba tloditšwego, e lego yeo e dirago gore tebalelo ya kgonthe e kgonege go bao ba bontšhago tumelo sehlabelong sa topollo. (Bala Jeremia 31:34.) Jehofa o re: “Ke tla ba lebalela molato wa bona gomme nka se sa gopola sebe sa bona.” Ka gona Jehofa o re kgonthišetša gore ge a re lebaletše, a ka se boe gape nakong e tlago go tlo re otlela dibe tšeo. Ga a fatolle dibe e le gore a re latofatše goba a re otle gantši le gantši. Go e na le moo, Jehofa o re lebalela dibe tše bjalo gomme a di lebala sa ruri.—Baroma 4:7, 8.
14. Re ka homotšwa bjang ke go naganišiša ka tebalelo ya Jehofa? Nea mohlala.
14 Re ka homotšwa ke go naganišiša ka tebalelo ya Jehofa. Ela hloko mohlala o latelago. Nywaga e mentši e fetilego, kgaetšedi yo mongwe yoo re tlago go mmitša Elaine o ile a kgaolwa. Nywaga e sego kae ka morago o ile a bušetšwa. Elaine o dumela gore: “Gaešita le ge ke be ke ipotša gore Jehofa o ntebaletše e bile ke botša le ba bangwe seo, ka mehla ke be ke ikwa eka ka tsela e itšego o kgole kudu le nna gomme ba bangwe ba kgauswi le yena e bile ke wa kgonthe go bona.” Lega go le bjalo, Elaine o ile a homotšwa ke go bala le go naganišiša ka tše dingwe tša diswantšho tšeo Beibele e di dirišago go hlalosa tebalelo ya Jehofa. Elaine o oketša ka gore: “Ke ile ka kwa lerato la Jehofa le botho bja gagwe go nna ka tsela yeo ke sa kago ka ekwa peleng.” O ile a kgothatšwa kudu ke kgopolo e rego: “Ge Jehofa a re lebalela dibe, ga se ra swanela go ikwa eka re na le sepatso sa dibe tšeo bophelong bja rena ka moka.” * Elaine o re: “Ke ile ka lemoga gore ke be ke sa dumele gore Jehofa a ka ntebalela ka mo go feletšego, gomme ke be ke nagana gore ke tla rwala morwalo woo bophelo bja ka ka moka. Ke a tseba gore seo se tla tšea nako, eupša ke thoma go bona gore ruri nka kgona go batamela kgauswi le Jehofa, e bile ke ikwa ke imolotšwe morwalo.” Re tloga re hlankela Modimo yo a nago le lerato le yo a lebalelago!—Ps. 103:9.
EKIŠA TEBALELO YA JEHOFA
15. Re ka ekiša bjang tsela ya Jehofa ya go lebalela?
15 Re ka ekiša tebalelo ya Jehofa ka go kgetha go lebalelana neng le neng ge go na le motheo wa gore re dire seo. (Bala Luka 17:3, 4.) Gopola gore ge Jehofa a lebalela batho, o lebala dibe tša bona ka kgopolo ya gore ga a boe ka morago gore a ba sekišetše tšona. Le rena ge re lebalela ba bangwe, re ka lebala dibe tšeo ka go se sa tshwenyega ka tšona le ka go se di tsoše gape nakong e tlago.
16. (a) Na go ba bao ba lebalelago go bolela gore re lokafatše melato yeo goba re dumelele ba bangwe ba re namela hlogong? Hlalosa. (b) Ke eng seo re swanetšego go se dira ge e ba re tla lebalelwa ke Modimo?
16 Go ba bao ba lebalelago ga go bolele gore re lokafatša melato yeo goba go dumelela ba bangwe gore ba re namele hlogong. Aowa. Go bolela gore re kgetha go se boloke sekgopi. Lega go le bjalo, selo se sengwe se bohlokwa ke gore ge e ba Jehofa Modimo a tla re lebalela, gona re swanetše go ekiša tebalelo ya gagwe ditirišanong tša rena le ba bangwe. (Mat. 6:14, 15) Ge e le gabotse, kwelobohloko e šušumeletša Jehofa gore a gopole gore “re lerole.” (Ps. 103:14) Ka gona, na kwelobohloko ga se ya swanela go re šušumeletša gore re naganele mafokodi a ba bangwe, re ba lebalele ka bolokologi go tšwa pelong?—Baef. 4:32; Bakol. 3:13.
17. Ke eng seo se ka re thušago ge e ba re kwešitšwe bohloko ke modumedigotee le rena?
17 Therešo ke gore ga go bonolo ka mehla go lebalela ba bangwe. Gaešita le Bakriste ba bangwe ba tloditšwego lekgolong la pele la nywaga ba ile ba thatafalelwa ke go lokiša diphapano tša bona le ba bangwe. (Bafil. 4:2) Ke eng seo se ka re thušago ge e ba re kwešitšwe bohloko ke modumedigotee le rena? Ela hloko mohlala wa Jobo. O be a kwešitšwe bohloko ke bao ba bego ba ipitša bagwera ba gagwe—Elifase, Bilidada le Tsofara—bao ba ilego ba mo phara ka ditatofatšo tša maaka. (Jobo 10:1; 19:2) Mafelelong, Jehofa o ile a kgala balatofatši bao ba maaka. Modimo o ile a ba laela gore ba ye go Jobo gomme ba neele sehlabelo bakeng sa dibe tša bona. (Jobo 42:7-9) Eupša Jehofa o ile a ba a nyaka gore Jobo a dire selo se sengwe. Selo seo e be e le sefe? Jehofa o ile a laela Jobo gore a rapelele banna bao ba bego ba mo latofaditše. Jobo o ile a dira seo Jehofa a bego a mo kgopetše go se dira, gomme Jehofa o ile a mo šegofatša ka baka la moya wa gagwe wa go lebalela. (Bala Jobo 42:10, 12, 16, 17.) Re ithuta eng tabeng ye? Ge e ba re ka rapelela ka pelo ka moka motho yo a re senyeditšego, gona seo se tla re thuša gore re se boloke sekgopi.
TŠWELA PELE O TŠEELA GODIMO DIKA TŠA JEHOFA KA BOTLALO
18, 19. Re ka tšwela pele bjang re tšeela godimo kudu semelo se se kgahlišago sa Jehofa?
18 Ruri e bile mo go lapološago go rena gore re hlahlobe dika tše di fapafapanego tša semelo se se rategago sa Jehofa. Re bone gore o a batamelega, ga a bebe sefahlego, o na le seatla se se bulegilego, o na le tekatekano, o a botega e bile o a lebalela. Go ba gona, re boletše ka tše sego kae feela. Re tla thabela go ithuta mo go oketšegilego ka Jehofa ka mo go sa felego. (Mmo. 3:11) Re dumelelana le moapostola Paulo, yo a ngwadilego gore: “A bodiba bja mahumo a Modimo, bohlale le tsebo!” Re ka bolela se se swanago ka lerato la Modimo le dika tše tshela tšeo re di hlahlobilego dihlogong tše.—Baroma 11:33.
19 Eka ka moka ga rena re ka tšwela pele re tšeela godimo kudu semelo se se kgahlišago sa Jehofa. Re ka dira seo ka go tlwaelana le dika tša gagwe, ra naganišiša ka tšona gomme ra di diriša maphelong a rena. (Baef. 5:1) Ge re dutše re dira seo, ga go pelaelo gore re tla dumelelana kudu le go feta le mopsalme yo a opetšego ka gore: “Ge e le nna ke kgahlwa ke go batamela Modimo.”—Ps. 73:28.
^ ser. 7 Bakeng sa ditšhišinyo tše di holago tabeng ye, bona sehlogo seo se rego: “Na o Ile wa Kgothatša Motho le ge e le Ofe Morago Bjale?” ka go tokollo ya Morokami wa January 15, 1995, le seo se rego: “Hlohleletšanang Leratong le Medirong e Mebotse—Bjang?” ka go tokollo ya April 1, 1995.